Bacaan Doa Tahiyat Akhir: Fahami & Jangan Lupa Minta 4 Perkara Ini

Ada kata-kata dari seorang ustaz yang berbunyi begini
“Sepanjang hidup kita, berapa banyak doa yang kita minta untuk akhirat?”
Masa dengar ayat tu, Mama Siti tersentak sikit lah. Memang ada betulnya, kebanyakan doa-doa yang Mama Siti selalu minta dekat Allah ialah perkara-perkara keduniaan.
“Salahkah berdoa untuk kesejahteraan hidup di dunia?”
Tak salah pun, lagipun doa tu kan ibadah. Allah akan bagi sesuai apa yang kita minta. Kalau kita nak kaya dunia, jika kena dengan usahanya, insya Allah dapat.
Sama juga kalau kita berdoa nak masuk syurga, dengan rahmat Allah, Dia akan makbulkan.
Rasulullah SAW ada berpesan supaya kita berdoa dengan empat perkara. Manakala waktu yang dikatakan baginda ialah pada tahiyat akhir sebelum memberi salam.
Dari Abu Hurairah Radhiyallahu Anhu, Rasulullah SAW bersabda:
إِذَا فَرَغَ أَحَدُكُمْ مِنَ التَّشَهُّدِ الآخِرِ فَلْيَتَعَوَّذْ بِاللَّهِ مِنْ أَرْبَعٍ مِنْ عَذَابِ جَهَنَّمَ وَمِنْ عَذَابِ الْقَبْرِ وَمِنْ فِتْنَةِ الْمَحْيَا وَالْمَمَاتِ وَمِنْ شَرِّ الْمَسِيحِ الدَّجَّالِ
“Apabila kamu selesai membaca tasyahud akhir, maka mohonlah berlindung dengan Allah daripada empat perkara: daripada seksaan kubur, seksaan neraka Jahanam, fitnah kehidupan dan kematian, serta daripada kejahatan al-masih al-Dajjal”
(Hadis Riwayat Muslim)
Doa Sebelum Salam Dikhaskan Untuk Kehidupan Selepas Mati

Baginda Nabi SAW mengajarkan kita supaya meminta perlindungan yang khusus untuk kematian, perlindungan api neraka dan fitnah akhir zaman.
Sungguh pada akhir zaman kita sangat mudah terdedah kepada cerita-cerita tidak benar tentang sesuatu perkara. Seboleh-bolehnya kita tak nak lah jadi salah satu ahli penyebaran fitnah.
Penat-penat kita berjuang hidup di dunia. Ditambah dengan ujian dari bermacam-macam sudut. Sekali terjebak dengan penyebaran fitnah, Allah tak izin masuk syurga.
Mana lagi kita nak pergi selepas mati, tak ada tempat lebih baik selain syurga.
Baginda bersabda yang bermaksud:  “Tidak masuk syurga orang yang menyebarkan fitnah (mengadu domba).”
(Hadis Riwayat al-Bukhari)
Bacaan Doa Tahiyat Akhir
Kredit gambar: ahmad.faizal / Shutterstock.com
Doa Tahiyat Akhir #1
Daripada Aisyah R.anha menceritakan bahawa:
“Adapun Rasulullah SAW berdoa di dalam solatnya (selesai membaca tasyahhud akhir):
اللَّهُمَّ إِنِّي أَعُوذُ بِكَ مِنْ عَذَابِ القَبْرِ، وَأَعُوذُ بِكَ مِنْ فِتْنَةِ المَسِيحِ الدَّجَّالِ، وَأَعُوذُ بِكَ مِنْ فِتْنَةِ المَحْيَا، وَفِتْنَةِ المَمَاتِ، اللَّهُمَّ إِنِّي أَعُوذُ بِكَ مِنَ المَأْثَمِ وَالمَغْرَمِ
Ya Allah, aku berlindung dengan-Mu daripada seksaan kubur, aku berlindung dengan -Mu daripada daripada fitnah Dajjal, aku berlindung denganMu daripada fitnah kehidupan dan kematian, serta aku berlindung denganMu daripada perbuatan dosa dan hutang”
(Riwayat al-Bukhari)
Doa Tahiyat Akhir #2
Kredit gambar: Amino Apps
Daripada Ali bin Abi Thalib RA berkata:
“Kemudian apa yang dibaca di antara tasyahhud dan juga salam adalah:
اللهُمَّ اغْفِرْ لِي مَا قَدَّمْتُ وَمَا أَخَّرْتُ، وَمَا أَسْرَرْتُ وَمَا أَعْلَنْتُ، وَمَا أَسْرَفْتُ، وَمَا أَنْتَ أَعْلَمُ بِهِ مِنِّي، أَنْتَ الْمُقَدِّمُ وَأَنْتَ الْمُؤَخِّرُ، لَا إِلَهَ إِلَّا أَنْتَ
“Ya Allah, ampunilah (dosa) aku yang telah aku lakukan dan yang aku telah tangguhkan. Dan apa yang telah aku rahsiakan serta apa yang telah aku zahirkan. Dan apa yang telah aku bazirkan, sesungguhnya Engkau lebih mengetahuinya lebih daripadaku. Engkau yang mendahulukan serta Engkau yang mengakhirkan. Tiada Tuhan yang berhak disembah melainkan Engkau.” [Riwayat Muslim
Doa Tahiyat Akhir #3
Kredit gambar: Kumparan
Daripada Abu Bakar RA, beliau bertanya kepada Rasulullah SAW: Ajarkanlah kepadaku satu doa untuk aku membacanya di dalam solatku, lalu Nabi SAW bersabda:
اللَّهُمَّ إِنِّي ظَلَمْتُ نَفْسِي ظُلْمًا كَثِيرًا، وَلاَ يَغْفِرُ الذُّنُوبَ إِلَّا أَنْتَ، فَاغْفِرْ لِي مَغْفِرَةً مِنْ عِنْدِكَ، وَارْحَمْنِي إِنَّكَ أَنْتَ الغَفُورُ الرَّحِيمُ
 “Ya Allah, Sesungguhnya aku telah banyak menzalimi diriku dan tidak ada yang dapat mengampunkan dosa-dosa melainkan Engkau. Maka, Kau ampunilah dosa-dosaku serta rahmatilah aku. Sesungguhnya Engkau Maha Pengampun lagi Maha Penyayang.”
(Riwayat al-Bukhari)
Cara Membaca Doa Selepas Tahiyat Akhir
Kredit gambar: Suara.com
Setelah selesai membaca tahiyat akhir dan dalam keadaan jari telunjuk masih diangkat. Kemudian, terus bacakan doa seperti di atas dan beri salam.
Mama tidak perlu membaca ketiga-tiga doa tersebut. Beri keutamaan pada doa yang pertama. Ini kerana maksud dari doa tersebut lengkap dengan empat perkara seperti yang Nabi Muhammad SAW sarankan.

Sekian itu sahaja doa-doa tahiyat akhir dan bagaimana cara membacanya. Mama Siti masih terngiang-ngiang kata-kata ustaz tentang kepentingan kita meminta hal-hal akhirat.
Situasi tersebut benar-benar mengingatkan Mama Siti agar tidak hanyut dengan nikmat dunia. Jangan kita lupakan negeri abadi kita nanti iaitu di akhirat.
Di sana hanya ada dua tempat tinggal sama ada di syurga ataupun neraka. Sesungguhnya neraka ialah seburuk-buruk tempat bagi manusia.
Mudah-mudahan kita terus istiqamah membaca doa sebelum memberi salam ketika dalam solat. Selamat beramal dan jumpa lagi.  Jom baca zikir dan doa selepas solat fardhu pula!

Tingkatkan amal ibadah lain dengan panduan dan bacaan yang betul seperti dikongsikan DI SINI.


Step by Step! 26 Checklist 12 Bulan Sebelum Hari Perkahwinan

Dalam 12 bulan sebelum majlis perkahwinan berlangsung, macam-macam perlu diuruskan. Bermula dari lokasi majlis, katering, baju pengantin, baju tema keluarga sampailah para jemputan. Sebab tu penting untuk bakal pengantin sediakan checklist kahwin yang lengkap agar lebih teratur planning kita.
Lagi menarik dan memudahkan, jika bakal-bakal pengantin boleh mendapatkan checklist kahwin atau senarai semak majlis perkahwinan dari 12 bulan sebelumnya. Taklah kita kelam kabut nanti.
Kalau semuanya disimpan dalam kepala, risau nanti ada yang tertinggal. Kan sayang tu. kita jadi raja sehari bukan selalu kan.
Marilah Mama Siti tunjukkan 26 checklist kahwin yang lengkap dari 12 bulan sebelum majlis berlangsung. Semoga membantu!
Checklist Kahwin 12 Bulan Menuju Hari Yang Bermakna

Kredit gambar: Warm Karoo
#1. Lokasi Majlis
Buat tinjauan lokasi acara nikah dan majlis persandingan nanti. Tambahkan tempat untuk majlis berinai kalau berkenaan.
Kelewatan mencari dan memutuskan lokasi perkahwinan mungkin mengakibatkan pengantin perlu mencari tempat lain. Jadi, lepas dapat tarikh perkahwinan terus sahaja survey hotel, dewan dan ruang acara (event space).
#2. Tema
Pemilihan tema ialah perkara yang menentukan banyak hal lain. Dari tema lah kita boleh kembangkan idea baju pengantin. Memandangkan masih banyak masa, pengantin boleh buat penyesuaian pakaian untuk majlis-majlis yang berlangsung nanti.
#3. Ekspo Pengantin
Kredit gambar: miszrockers.com
Tujuan menghadiri ekspo pengantin agar pengantin dapat buat tinjauan dan mencari idea untuk majlis perkahwinan.
Di tempat ini, kita boleh buat perbandingan perkhidmatan yang sesuai dengan tema dan bajet. Mungkin kita ada pakej yang baik untuk untuk dirunding bagi merealisasikan majlis perkahwinan idaman kita kan.
Checklist Kahwin 9 Bulan Menuju Hari Bahagia
#4. Food Sampling
Sesi merasa lauk pauk untuk tetamu dan pengantin ini tak kurang pentingnya. Selain kesedapannya, kita juga perlu mengambil kira samada katering menyediakan menu vegetarian. Terutamanya untuk tetamu yang pelbagai bangsa dan agama.
#5. Bayar Duit Pendahuluan
Dah tak ada masa nak bertangguh lagi. Terus bayar duit pendahuluan sebagai tanda kita betul-betul serius nak gunakan servis mereka pada masa dan lokasi yang telah dipersetujui.
#6. Baju Kahwin & Baju Keluarga
Kredit gambar: PengantinBaru.com.my
Lagi awal sebenarnya lagi bagus. Bukan apa, baju kahwin ialah yang paling penting buat pasangan pengantin. Kena betul-betul cari yang selesa dan cantik.
Buat baru atau sewa, kedua-duanya perlu dititikberatkan. Semasa sesi fitting, pastikan bakal pengantin periksa keselesaan setiap inci pakaian. Buat latihan berjalan, duduk dan pergerakkan untuk sesi bergambar nanti.
Checklist Kahwin 6 Bulan Je Lagi!
#7. Kursus Kahwin
Kursus kahwin tak ada tarikh luput. Sijil yang diperolehi pada tahun sebelumnya pun masih boleh digunakan.
Asalkan bakal pengantin masih ingat apa yang dipelajari iaitu tanggungjawab di dalam perkahwinan.
#8. Ujian HIV & Talasemia
Mama Siti agak bakal pengantin dah tanya siap-siap dekat pasangan sebelum buat keputusan berkahwin.
Pasangan yang ada penyakit talasemia berkemungkinan besar merisikokan zuriat mereka nanti. Jika ada pembawa dari salah satu pasangan, anak yang dilahirkan akan menghadapi komplikasi kesihatan dengan kos rawatan yang tinggi.
#9. Barang Hantaran
Kredit gambar: azhafizah.com
Ada berbaki enam bulan lagi sebelum hari perkahwinan. Hantaran yang tidak berasaskan makanan mudah rosak boleh mula disediakan sekarang.
Dalam tempoh masa ini, mula cari perkhidmatan dulang hantaran. Manakala jika ingin menyediakannya sendiri kumpulkan barang yang diperlukan.
DulangKain AlasBunga HiasanBarang Hantaran
Okay, Lagi 3 Bulan. Apa Lagi Eh?
#10. Sediakan Borang Penting
Hanya tiga kurang dari 100 hari sehingga hari perkahwinan. Pastikan borang berikut telah siap diisi.
Salinan kad pengenalanBorang permohonan nikahBorang saksi permohonan nikahSurat perakuan bujangLaporan ujian HIV dan talasemiaBorang nikah luar kawasanSijil kursus kahwinSijil nikah ibu bapa pengantin perempuanSurat mastautin
#11. Temu janji Jurunikah, Wali & Saksi
Hubungi individu penting yang terlibat. Khabarkan kepada mereka tentang hari pernikahan kalian. Mereka perlu uruskan jadual masing-masing agar tidak bertembung dengan acara lain.
Selain itu, tujuan kita menghubungi mereka adalah untuk mengingatkan mereka tentang tarikh dan masa.
#12. Tempahan Kad Jemputan
Kredit gambar: Otosection
Perincian dalam kad jemputan hendaklah dipastikan tepat. Periksa beberapa kali. Kalau boleh minta ahli keluarga semak maklumat dalam surat jemputan.
Nama Pengantin dan Ibu BapaTarikhTempatAlamatPeta Lokasi
Kesilapan dalam mencetak kad kahwin mengakibatkan kerugian duit dan masalah kepada tetamu yang ingin hadir ke majlis.
#13. Doorgift
Sekarang ialah masa yang tepat menempah buah tangan untuk tetamu. Jika bercadang untuk DIY, beli barang-barang yang diperlukan. Dua, tiga hari sebelum majlis boleh mula membungkus.
#14. Banner & Bunting
Orang nak datang acara kita, baik kita mudahkan. Gantungkan bunting di lokasi berhampiran majlis perkahwinan. Setidaknya ada panduan untuk tetamu sampai ke tempat kita.
Kalau ada banyak majlis sekaligus di lokasi yang sama, mereka boleh rujuk di bunting berkenaan.
#15. Beli Cincin
Kredit gambar: Beritagar
Tak lengkaplah hari pernikahan tanpa cincin. Walaupun cuma adat, elok kalau kita teruskan. Beli bersama-sama pasangan. Pilih saiz dan rekaan yang diminati. Jangan lupa sesuaikan dengan bajet masing-masing ya.
OMG! Lagi 1 Bulan Menuju Hari Perkahwinan!
#16. Agihan Jemputan
Tinggal satu bulan sebelum majlis berlangsung. Kad jemputan dah boleh mula diagihkan kepada tetamu. Pastikan saudara-mara dan sahabat handai dijemput.
#17. Penginapan Keluarga Pengantin
Tak dilupakan tempat beristirehat keluarga pengantin. Bagi majlis yang diadakan di resort, keluarga pengantin boleh menginap di bilik-bilik yang tersedia.
Manakala di tempat lain, boleh mula tempah homestay untuk keluarga pengantin berehat.
#18. Rilekskan Diri

Perasan tak dari awal sampai akhir, kita asyik siapkan barang dan tempat sahaja. Jangan lupa mempelai pun perlu dimanjakan.
Dalam dua minggu sebelum majlis, rehatkan diri bakal pengantin di spa. Bukan hanya pengantin perempuan ya, pengantin lelaki pun perlu sama tenangkan diri.
 Aaa Lagi 2 Minggu Nak Kahwin!
#19. Follow Up Vendor
Sama seperti kita menghubungi juru nikah. Tujuannya supaya mereka telah bersedia untuk majlis kita. Tanyakan juga tentang pesanan atau kemaskini  yang telah dibuat.
Dub…dab…dub…dab. ESOK Nak Kahwin!
#20. Baju Pengantin dan Aksesori
Semua orang mulai sibuk dengan tugas masing-masing. Tugas pengapit atau bridesmaid disini ialah memastikan semua kelengkapan pengantin lengkap dan siap untuk dipakai.
Baju pengantinTudungTiaraRantaiKasutBunga tanganSongkokTanjakSamping
#21. Berinai
Kredit gambar: Gerbang Cinta Production
Satu hari sebelum majlis ialah waktu paling tepat memakai inai. Sebabnya, inai masih merah ketika majlis berlangsung. Tambahan pula, ia sangat membantu mencantikkan lagi sesi bergambar.
#22. Kehadiran Vendor
Risau rasanya kalau-kalau ada yang tarik diri di saat akhir. Tak sempat nak cari yang lain. Pastikan vendor dibawah siap susun barang pada hari tersebut.
KateringSistem SuaraMejaKanopiDoorgiftPhoto Booth
#23. Tidur Awal
Kredit gambar: jatim.liputan6.com
Buat pasangan pengantin, masuk tidur lebih awal. Kita tak mahu mata sembab dan muka lesu keesokkan harinya. Banyak tenaga diperlukan untuk melayani tetamu dan sesi bergambar.
Akhirnya, Ketika Hari Perkahwinan: Semoga Dipermudahkan.
#24. Sarapan
Bagi yang biasa makan sarapan, lebih baik jangan tinggalkan sarapan. Kalau perut kosong, risau kalau-kalau pengsan nanti. Makanan buatkan kita lebih bertenaga dan bermaya.
#25. Bertenang
Tarik nafas dan lepas. Ulang beberapa kali. Terutamanya untuk pengantin lelaki yang selalu ditakutkan ketika majlis akad nikah. Bertenang dan rileks. Tak ada apa yang perlu ditakutkan. Anda hanya melalui satu sesi normal. Sama seperti orang lain.
#26. Siap Awal
Tidur awal, bangun awal dan boleh bersiap awal. Bergerak ke lokasi majlis 30 minit lebih awal. Biasanya pengantin datang bersama pengiring. Kita mahukan majlis berjalan seperti dalam tentatif.
Kredit gambar: Harian Post
Majlis perkahwinan memerlukan perancangan rapi. Oleh itu, peranan checklist dan template diperlukan supaya majlis kita lebih terurus.
Persediaan perkahwinan hendaklah dilakukan setahun sebelum hari perkahwinan. Ambil perhatian pada tempahan lokasi, borang-borang penting dan katering. Kesemuanya memastikan majlis perkahwinan berjalan lancar.
Mama Siti doakan hari perkahwinan anda terlaksana dengan bantuan perkongsian pada kali ini.  Kepada sesiapa yang tengah mencari idea hadiah kahwin, boleh baca artikel ini.


11 Idea Dekorasi Bilik Air Rumah Flat Yang Moden, Kemas & Tampak Luas

Ada yang cakap bilik air ni tempat bertenang. Mula-mula Mama Siti tak percaya, dah lama-lama ada betulnya juga.
Macam-macam ilham muncul masa dalam bilik air kan. Masa tu lah terfikir solusi kepada masalah dua hari lepas. Kadang-kadang boleh terfikir benda yang kita tak terjangkau. Macam magic pun ada.
Jadi, alangkah indahnya kalau masa kita berangan dalam bilik air tu, kita tengok hiasan yang indah. Siling yang bersih, jubin yang kilat memukau dan susun atur yang kemas serta nampak elegan.
Khusus untuk perkongsian kali ini, Mama Siti menjemput Mama yang tinggal di rumah flat untuk tengok apa lagi yang boleh dihiaskan dalam bilik air rumah Mama. Senang cakap, dekorasi bagi bilik air rumah flat yang diketahui kecilnya dan bagaimana untuk hias agar tampak lebih luas dan semestinya cantik!
Namun ada beberapa perkara yang perlu Mama pertimbangkan sebelum mula projek dekorasi bilik air rumah flat Mama:
Pemilihan barang dan susunan hendaklah praktikal. Apa maksud praktikal? Sesuatu yang mudah dicapai dan tidak mengganggu susunan barang lain apabila ingin digunakan. Rancang sebaiknya jika ruang bilik air terhad. Sesuaikan item yang ingin dipasang di bilik air dengan saiz ruang tersebut. Ingat, fungsi bilik air perlu didahulukan, bukan asal cantik sahaja ya. Kalau banyak sangat barang, susah pula kita nak mandi nanti. Hiasan yang tahan lasak, kalis air dan mudah dicuci. Tahukah Mama, ada cara nak pasang kertas dinding agar tidak berkulat. Selain kertas dinding, aksesori lain juga hendaklah dari bahan yang tahan karat.
Kini, Mama Siti akan kongsikan beberapa tips can cara dekorasi bilik air rumah flat Mama supaya nampak lebih luas, kemas dan eksklusif.
Idea Dekorasi Bilik Air Rumah Flat
#1 Penyangkut Tuala dan Baju

Paling penting dalam setiap bilik air. Kalau tak ada penyangkut, jenuh nak fikir dekat mana nak letak tuala dan baju. Lagi-lagi kalau ada tetamu, kelang kabut dibuatnya.
Ada orang dia lebih selesa tukar baju dalam bilik air. Maklumlah dekat bilik tidur ada orang, mereka segan nak tukar pakaian.
Jadi, untuk ini, Mama boleh pilih penyangkut baju yang jenis lekat terus di dinding dan kuat untuk menyangkut beberapa pakaian seperti dalam gambar di atas.
#2 Cermin Besar
Kredit gambar: Shopee
Perlu ke cermin bersaiz besar? Kalau yang kecil tak boleh ke?
Macam ni sebenarnya Mama, cermin besar ada ilusi menampakkan ruang jadi lebih luas. Lebih-lebih lagi bilik air rumah flat. Kalau nak nampak kesan luas yang menyeluruh, Mama pasang cermin yang boleh nampak hingga paras pinggang.
Cuba dulu, kemudian baru Mama nampak kesannya!
#3 Wallpaper Kalis Air
Kredit gambar: Pinterest
Mama Siti suka nak tekankan perkataan kalis air. Mama jangan salah beli wallpaper tau. Ada kertas dinding khas untuk tempat yang kering seperti bilik tidur dan ruang tamu. Manakala ada juga ruang yang sentiasa kering dan lembab seperti tandas dan dapur.
Ikut langkah ini sebelum Mama pasang kertas dinding di bilik air:
Guna wallpaper vinilLapiskan dengan lapisan anti-kulatPasang exhaust fan atau buka tingkap semasa Mama menggunakan bilik air
Kegagalan mematuhi langkah diatas berisiko pembiakan kulat di dinding serta alahan pada kulit.
#4 Bingkai Gambar
Kredit gambar: tablerodecomando.com
Hiasan seterusnya untuk menaikkan seri bilik air ialah dengan menggantungkan bingkai gambar. Seeloknya bukan gambar orang lah ya. Mama boleh letak motif flora dan fauna. Selain itu, boleh juga letakkan gambar yang berunsur abstrak.
#5 Tanaman Hiasan
Kredit gambar: Plant Care Advance
Cara dekorasi seterusnya adalah dengan tanaman hiasan. Mama boleh pilih sama ada nak guna pokok sebenar atau pokok tiruan. Kelebihan menggunakan pokok tiruan ialah tidak perlu diselenggara selalu. Manakala untuk pokok sebenar, perlu disiram selalu.
Tujuannya ialah untuk menghidupkan dan menyegarkan ruangan. Pokok bunga yang sesuai diletakkan dalam bilik air ialah Lady Palm, Chinese Evergreens dan European Ivy.
Tapi Mama, pokok juga berzikir dan tidak elok letak di dalam tandas kan?
Merujuk di Pejabat Mufti Wilayah Persekutuan, larangan berzikir di dalam tandas itu hanya kepada manusia dan hukumnya tidak tertakluk kepada tumbuhan.
#6 Rak Terapung (Floating Shelf)
Kredit gambar: Pinterest
Rumah flat dengan ruangan bilik air yang kecil sebaiknya pilih rak yang terapung. Kita perlu manfaatkan setiap ruangan yang ada.
Selain itu, kita perlu bijak menyusun atur aksesori bilik air memandangkan ruang bilik air sangat terhad. Pasangkan aksesori yang betul-betul digunakan sahaja.
Selain berguna, kita juga tidak membazir ruang.
#7 Kabinet
Kredit gambar: Shopee
Mungkin ada kalangan Mama yang lebih sukakan ‘hidden concept’ atau konsep tersembunyi. Ianya bertujuan untuk menyorokkan barang mandian atau cucian tandas agar tidak kelihatan.
Oleh itu, Mama Siti cadangkan Mama pasang kabinet. Ada banyak pilihan kabinet bilik air antaranya
Kabinet CerminKabinet Sinki
Pemasangan kabinet buatkan bilik air nampak kemas. Botol shampoo dan sabun boleh disembunyikan dalam kabinet. Nak buat video estetik pun tak ada masalah.
#8 Cat Warna Segar atau Bertema
Kredit gambar: decor-ms.expertolux.com
Cat bilik air anda dengan warna baru. Kita nak juga kemaskini warna bilik air kan. Biar nampak segar dan terkini.
Warna apa yang sesuai?
HijauBiruPutihKelabu Gelap
#9 Dua Punca Cahaya (Lampu)
Kredit gambar: ilabur.com
Tahu tak? Sumber cahaya mencipta suasana berbeza untuk tandas rumah flat. Sumber pencahayaan berganda lebih baik dari sumber pencahayaan tunggal.
Ternyata lampu LED dan lampu neon membuatkan ruang tandas lebih luas. Main peranan juga rupanya pencahayaan dalam tandas ni.
#10 Jubin Lantai dan Cat Lantai
Kredit gambar: Pesona Pengantin
Lantai yang licin dan kelihatan kusam boleh diubah suai. Alternatif yang tersedia ialah mengecat lantai bilik air dengan warna baru.
Paling penting tak perlu upah orang pun sebab semuanya boleh buat sendiri. Kita DIY sahaja. Namun, ada langkah-langkah yang perlu diikuti. Mama jangan lupa dapatkan nasihat pakar dahulu ya sebelum DIY sendiri.
#11 Tadahan Air
Kredit gambar: Pinterest
Mama Siti, zaman sekarang pun masih nak pakai tadahan air ke?
Sekilas pandang macam tak perlu sebab kita semua ada akses air bersih. Tapi pernah terlintas tak kalau tiba-tiba tak ada air di kawasan tempat tinggal Mama?
Kenalah angkut dari lori tangki air, selepas itu perlu beratur tunggu lif pula. Tak larat lah Mama Siti nak mengangkut sampai tingkat atas.
Tadahan air di bilik mandi memudahkan urusan kita. Setidaknya tak susah nak cari air untuk mandi.

Kesemua 11 idea dekorasi diatas boleh bantu menjadikan bilik air cantik dan selesa. Biarpun kecil, dengan penyusunan yang teratur dan konsep yang sepadan mampu membuatkan tandas kelihatan lebih kemas serta luas.
Mama Siti harap perkongsian kali ini membantu Mama menghidupkan suasana nyaman di bilik air. Aplikasikan beberapa tips diatas sebagai idea ubah suai bilik air.

Cantikkan rumah Mama dengan pelbagai idea dekorasi dalam dan luar rumah DISINI.


Kenali Jenis Pisang Yang Popular di Malaysia – Ada Banyak Jenis Rupanya

Rupa-rupanya bukan semua jenis pisang boleh terus dimakan. Ada yang kena tunggu bertukar warna dahulu baru boleh kupas kulit dan dimakan begitu sahaja.
Kebanyakkan pisang di Malaysia telah dikulturkan iaitu mengabungkan genetiknya secara saintifik untuk mendapatkan ciri-ciri tertentu.
Dan rata-rata pisang sekarang tidak mempunyai biji, jadi ia memudahkan kita untuk menikmatinya tanpa perlu digoreng.
Antara contoh yang ketara adalah pisang emas dan pisang susu. Kedua-duanya adalah dua jenis pisang yang berbeza, dari segi bentuk, kulit dan juga rasanya.
Sekiranya Mama masih keliru dengan jenis pisang yang ada di Malaysia, di bawah ada Mama Siti terangkan dan ringkaskan.
Barulah mudah untuk Mama tahu jenis pisang yang bagaimana sesuai untuk dimakan begitu sahaja atau sesuai dengan masakan apa.
Jenis-Jenis Pisang Di Malaysia
1. Pisang Berangan

Kredit gambar: Titi Fresh
Kulitnya berwarna kekuningan oren, dengan tekstur yang  licin dan saiz medium sangat menarik perhatian. Pakej yang ada dalam buah berangan ditambah lagi dengan keenakkan rasanya apabila sudah ranum.
2. Pisang Emas
Kredit gambar: afifabdulmajid
Satu-satunya pisang yang dijadikan pantun dek kerana sifatnya. Tahukah anda? Pisang emas tidak masak setandan penuh sebaliknya ia ranum secara berasingan, sebiji demi sebiji.
Selain itu, nama lainnya ialah Musa acuminata Colla. Pisang ini bersaiz kecil dengan kulit yang nipis. Aromanya pula sangat wangi dan tidak sesuai digoreng namun Mama boleh terus makan apabila sudah masak.
3. Pisang Nangka
Kredit gambar: Tabloid Sinar Tani
Lain bagi pisang nangka kerana ia masih lagi berwarna hijau walaupun telah ranum. Namun jika pisang nangka bertukar warna kuning, ia ialah petunjuk bahawa isinya lembik.
Orang Jawa menggunakan pisang nangka untuk dibuat getuk pisang untuk dimakan semasa sarapan dan minum petang.
4. Pisang Awak
Kredit gambar: Adobe Stock
Kebanyakkan pisang awak masih mempunyai biji. Manakala rasanya pula ada dua iaitu masam manis dan manis sahaja.
Diberikan nama sains sebagai Musa acuminata x balbisiana Colla. Pisang awak sangat sesuai untuk dibuat kuih. Contohnya seperti cekodok pisang, pengat pisang, lempeng pisang dan pengat pisang.
5. Pisang Susu
Kredit gambar: Shopee
Mari mulakan dengan rasanya dahulu. Pisang Susu atau Musa acuminata × balbisiana mempunyai rasa lemak-lemak manis.
Sekilas pandang sama macam pisang emas kan? Tetapi pisang susu berbentuk bulat dan bersaiz sederhana. Sangat sesuai dijadikan bahan masakan seperti kek pisang dan lempeng pisang.
6. Pisang Raja
Kredit gambar: Bisnis Online Kita
‘Dia ada tapi jarang-jarang’.
Macam mana tu Mama Siti?
Pisang raja sangat sukar diperoleh dalam pasaran Malaysia dan sering menjadi rebutan orang ramai.
Faktornya ialah kerana Musa acuminata × M. balbisiana (AAB Group) ‘Silk‘ mempunyai pelbagai kegunaan. Ia boleh dimakan begitu sahaja atau dijadikan bahan masakan.
Contohnya, bahan kek, kerepek, pengat, lempeng dan kuih. Nak buat pisang goreng pun sedap tau.
7. Pisang Raja Udang
Kredit gambar: KlikDokter
Nama saintifiknya ialah Musa acuminata. Istilah lain bagi pisang raja udang ialah pisang merah. Tidak seperti jenis pisang yang lain, pisang raja udang berwarna merah ketika masih muda dengan rasa yang masam-masam manis.
8. Pisang Embun
Kredit gambar: Flickr
Saiznya besar, rasanya tidak terlalu manis dan mudah lembik. Itulah ciri-ciri yang ada pada pisang embun. Musa acuminata Colla (AAA Group) mudah dikenali apabila ia mula ranum. Warnanya berubah dari warna hijau kepada warna kuning.
9. Pisang Abu/Pisang Nipah
Kredit gambar: Pasar Online Malaysia
Istilah sains pisang abu ialah Musa acuminata × balbisiana. Ciri-ciri pisang abu termasuklah jejari yang bersegi, pendek dan berkulit tebal. Manakala isinya berwarna putih dan sedikit melekit disebabkan getah dari kulit pisang.
Keunikkan pisang abu atau pisang nipah ialah apabila dijadikan kerepek. Namun untuk dijadikan kerepek yang rangup hendaklah menggunakan pisang yang masih muda berwarna hijau.
10. Pisang Toman
Kredit gambar: Twitter
Sama seperti pisang yang bersaiz panjang yang lain, pisang toman terkenal dalam pembuatan kerepek. Pisang ini boleh mencapai saiz sehingga 20 cm bagi setiap biji.
Kulitnya berwarna hijau dan kuning pucat. Ia mudah dikupas apabila tiba tempoh ranumnya.
11. Pisang Montel (Cavendish)
Kredit gambar: Food.Id
Sangat sesuai buat mereka yang mempunyai masalah sembelit. Pisang montel mengandungi kandungan serat yang tinggi. Oleh itu, ia membantu melancarkan sistem pencernaan dan penghadaman.
Musa acuminata Cavendish Subgroup ialah nama saintifik jenis pisang ini. Dinamakan montel kerana bentuknya yang bulat dan gemuk. Manakala rasanya pula manis dan sedap dimakan begitu sahaja.
12. Pisang Tanduk
Kredit gambar: Carousell
Pisang yang paling senang nak kenal kerana saiznya yang besar dan panjang. Sesisir pisang hanya terdapat lima hingga tujuh biji sahaja. Tambahan pula, pisang tanduk tidak sesuai dimakan mentah. Musa × paradisiaca lebih enak jika dijadikan kerepek.
13. Pisang Rastali
Kredit gambar: Flickr
Nama saintifiknya ialah Musa acuminata × M. balbisiana. Isi pisang rastali berwarna putih. Orang pantai timur memanggil pisang ini sebagai kelat keling. Walaupun rupa luarannya ada yang berbintik-bintik tetapi sebenarnya pisang rastali tergolong dalam jenis pisang yang boleh terus dimakan.

Tak sia-sia saintis buat kajian pasal jenis-jenis pisang di Malaysia ni kan. Hari ini kita dapat hasil pisang dengan pelbagai rasa, warna dan tekstur.
Ciri-ciri berbeza dalam setiap jenis pisang memberikan keistimewaan setiap satunya. Contohnya pisang tanduk dan pisang raja yang selalu dijadikan kerepek.
Selain itu, pisang cavendish dan pisang berangan ialah jenis pisang yang sesuai dijadikan diet sarapan kerana rasanya yang manis dan senang dikupas. Malah, nutrien yang terkandung dalam pisang juga sangat bagus untuk dijadikan snek untuk kita dan juga anak-anak.

Ketahui pelbagai jenis tumbuhan di Malaysia dan juga panduan pemakanan terbaik DI SINI.


Doa Nabi Sulaiman: Doa Memohon Kemewahan Tanpa Batasan

Nabi Sulaiman satu-satunya nabi yang ada kebolehan bercakap dengan jin dan haiwan. Kalau Mama pernah dengar, ada satu gelaran dikaitkan dengan baginda iaitu ‘Raja Segala Makhluk’.
Kekuasaan yang Allah SWT berikan kepada baginda sangatlah hebat hingga baginda diberikan mukjizat berbicara dengan semut dan burung, memerintah bangsa jin bahkan boleh menundukkan angin.
Kisah Nabi Sulaiman ada dibuatkan lagu yang bertajuk Balqis dari kumpulan nasyid UNIC.

Secara ringkasnya baginda berdakwah kepada Ratu Balqis agar menyembah Allah sebagai satu-satunya tuhan yang benar. Pada masa itu, rakyat di negeri Saba’ menyembah matahari.
Dipendekkan cerita Ratu Balqis dan rakyatnya menyerahkan diri kepada Nabi Sulaiman kerana satu pesanan;
“Kembalilah kepada mereka, (jika mereka tidak juga mahu beriman) maka demi sesungguhnya Kami akan mendatangi mereka dengan angkatan tentera yang mereka tidak terdaya menentangnya, dan kami akan mengeluarkan mereka dari negeri Saba’ dengan keadaan hina, menjadi orang-orang tawanan”
(An-Naml:37)
Sepanjang menjadi pemerintah, baginda ada membaca beberapa doa. Doa-doa itu ada direkodkan dalam Al-Quran serta menjadi amalan umat Islam hari ini.
Mari kita lihat, apa doa tersebut serta kelebihannya.
Doa Nabi Sulaiman Dari Al-Quran
#1 Doa Menundukkan Haiwan dan Jin

Kredit gambar: UMMA
أَلَّا تَعْلُوا۟ عَلَىَّ وَأْتُونِى مُسْلِمِينَ
Allā ta’lụ ‘alayya wa`tụnī muslimīn
Maksudnya: Bahwa janganlah kamu sekalian berlaku sombong terhadapku dan datanglah kepadaku sebagai orang-orang yang berserah diri.
(An Naml: 31)
#2 Doa Kekayaan dan Kejayaan
Kredit gambar: Metrosulawesi
قَالَ رَبِّ اغْفِرْ لِيْ وَهَبْ لِيْ مُلْكًا لَّا يَنْۢبَغِيْ لِاَحَدٍ مِّنْۢ بَعْدِيْۚ اِنَّكَ اَنْتَ الْوَهَّابُ
Qāla rabbigfir lī wa hab lī mulkal lā yambagī li`aḥadim mim ba’dī, innaka antal-wahhāb
Maksudnya: Ya Tuhanku, ampunilah aku dan anugerahkanlah kepadaku kerajaan yang tidak dimiliki oleh seorang jua pun sesudahku, sesungguhnya Engkaulah Yang Maha Pemberi.
(Shad: 35)
Nabi Sulaiman pernah buat tiga permohonan. Salah satu permintaan itu ialah tidak akan ada orang lain yang diberikan kekayaan seperti mana baginda.
Hikmah buat kita yang membaca doa ini ialah meminta kelancaran rezeki daripada Allah SWT. dalam hidup manusia, tidak ada yang boleh berlaku melainkan dengan izin Allah.
Kita berdoa agar, Allah bukakan jalan kita mencari rezeki. Macam dalam pepatah Arab tu ‘siapa berusaha, dia berjaya’
#3 Doa Mensyukuri Nikmat
وَلَقَدْ ءَاتَيْنَا دَاوُۥدَ وَسُلَيْمَٰنَ عِلْمًا ۖ وَقَالَا ٱلْحَمْدُ لِلَّهِ ٱلَّذِى فَضَّلَنَا عَلَىٰ كَثِيرٍ مِّنْ عِبَادِهِ ٱلْمُؤْمِنِينَ
Wa laqad ātainā dāwụda wa sulaimāna ‘ilmā, wa qālal-ḥamdu lillāhillażī faḍḍalanā ‘alā kaṡīrim min ‘ibādihil-mu`minīn
Maksudnya: Dan sesungguhnya Kami telah memberi ilmu kepada Daud dan Sulaiman; dan keduanya mengucapkan: “Segala puji bagi Allah yang melebihkan kami dari kebanyakan hamba-hambanya yang beriman”
(An Naml: 15)
Kita kena sedar, segala kesenangan, kesihatan dan kemewahan yang ada hari ini ialah kerana rahmat kasih sayang Allah.
Penting untuk kita selalu ingatkan diri sendiri supaya selalu berterima kasih dekat Allah. Kita tak nak jadi manusia yang sombong dan bongkak dengan harta dunia.
Jangan pernah lupa, apa yang datang dari Allah akan kembali juga kepada Allah SWT.
Kredit gambar: iNews.id
Begitulah Allah mengatur mukjizat bagi Nabi Sulaiman. Akal yang Allah kurniakan digunakan sebaiknya untuk bersyukur dengan rezeki yang diberikan.
Doa-doa yang diajarkan baginda sangat elok susunannya. Pertama, kita minta tuhan bagi kekayaan. Selepas itu, kita ucap terima kasih dekat Allah sebab izinkan kita menikmati rezeki itu.
Tuhan itu baik dan Dia tepat seperti sangkaan hambaNya. Mama Siti nak menyeru Mama semua supaya mengambil iktibar kisah Nabi Sulaiman dan amalkan doa-doa baginda.
Insya allah, Allah limpahkan rezeki buat kita semua. Amin

Tingkatkan amal ibadah lain dengan panduan dan bacaan yang betul seperti dikongsikan DI SINI.


Doa Khatam Al-Quran Yang Ringkas dan Lengkap

Al-Quran ialah rujukan manusia di dunia. Isi-isi dalam al-quran diambil sebagai sumber rujukan hukum. Dengan itu, manusia menjadi lebih bertamadun dan bersistem semasa menjadi hamba di dunia.
Tambahan pula, setiap yang membaca ayat-ayat Allah itu akan diberikan 10 pahala bagi setiap satu ayat.
Daripada Abdullah Bin Mas’ud. Sabda Nabi SAW:
مَنْ قَرَأَ حَرْفًا مِنْ كِتَابِ اللهِ فَلَهُ بِهِ حَسَنَةٌ ، وَالحَسَنَةُ بِعَشْرِ أَمْثَالِهَا ، لاَ أَقُولُ الْم حَرْفٌ ، وَلَكِنْ أَلِفٌ حَرْفٌ وَلاَمٌ حَرْفٌ وَمِيمٌ حَرْفٌ
Maksudnya :” Sesiapa yang membaca satu huruf daripada al-Quran maka baginya satu kebaikan. Satu kebaikan menyamai 10 gandaan. Tidaklah aku katakan yang ألم itu satu huruf. Bahkan Alif satu huruf, Lam satu huruf dan Mim satu huruf”
(Riwayat al-Tirmizi)
Selesai membaca satu mushaf Al-Quran, ada doa yang perlu dibacakan. Doa itu dikenali sebagai doa khatam al-quran.
Jom kita tengok apa lagi yang berkaitan dengan doa khatam al-quran.
Doa Khatam Al-Quran (Ringkas)

Kredit gambar: Freepik
اللَّهُمَّ ارْحَمْنِي بِالْقُرْآنِ وَاجْعَلْهُ لِي إِمَامًا وَنُورًا وَهُدًى وَرَحْمَةً، اللَّهُمَّ ذَكِّرْنِي مِنْهُ مَا نُسِّيتُ وَعَلِّمْنِي مِنْهُ مَا جَهِلْتُ وَارْزُقْنِي تِلَاوَتَهُ آنَاءَ اللَّيْلِ وَأَطْرَافَ النَّهَارِ وَاجْعَلْهُ لِي حُجَّةً يَا رَبَّ الْعَالَمِينَ
Allhummarhamni bilquran. Waj’alhu lii imaman wa nuran wa hudan wa rohmah. Allhumma dzakkirni minhu maa nasiitu wa ‘allimnii minhu maa jahiltu warzuqnii tilawatahu aana-allaili wa’atrofannahaar waj’alhu li hujatan ya rabbal ‘alamin.
Maksudnya: Ya Allah, rahmatilah aku dengan Al-quran. Jadikanlah ia sebagai pemimpin, cahaya, petunjuk, dan rahmat bagiku. Ya Allah, ingatkanlah aku atas apa yang terlupakan darinya. Ajarkanlah aku atas apa yang belum tahu darinya. Berikanlah aku kemampuan membacanya sepanjang malam dan siang. Jadikanlah ia sebagai pembelaku, wahai Tuhan semesta alam.
Doa Khatam Al-Quran (Lengkap)
Kredit gambar: Pxhere
Kredit gambar: 99.co
‘Allahumma inna ‘abiduka banu ‘abidika banu imaika nawashina biyadika madhin fina hukmuka ‘adlun fina qodhouka nasaluka bi kullismin huwa lakasammaita bihi nafsaka aw anzaltahu fi kitabika aw ‘allamtahu ahadan min kholqika awista’tsarta bihi fi ilmil ghaibi indaka an tak’alal qurana robi’a qolbi wa nuro shudurona wa jala a ahzanina wa dzahaba ghumuminaa wa saiqina wa qo-idina ilaika wa ila jannatika jannatin na’lim wa darika daris salam ma’al ladzina an’amta’alaihim minan nabiyyina was shiddiqqina wasy syuhadaai was shalihina birahmatika ya arhamarrahimiin’
Maksudnya: “Ya Allah, ya Tuhan kami, kami semua hamba-Mu putra hamba-Mu laki laki dan hamba-Mu perempuan. Ya Allah kami memohon kepada-Mu, bertawasul dengan semua nama yang menjadi milik-Mu, yang Engkau gunakan untuk menyebut diri-Mu atau Engkau turunkan dalam kitab-Mu. Engkau ajarkan kepada seorang dari hamba-Mu atau Engkau simpan dalam ilmu ghaib-Mu
“Jadikanlah Al-Qur’an sebagai taman hati kami, cahaya dada kami, pengusir kesusahan dan kegundahan kami, penuntun kami pada-Mu dan pada surga-Mu, surga kenikmatan, pada rumah-Mu rumah keselamatan, beserta orang-orang yang Engkau berikan nikmat dari kalangan para nabi, orang-orang jujur, para syuhada, para orang shaleh dengan rahmat-Mu, wahai Dzat Maha Pengasih”
Apa Kata Pakar?
Kredit gambar: Wikipedia
Berdasarkan perkongsian di Laman Pejabat Mufti Wilayah Persekutuan, membaca doa khatam al-quran adalah sangat disarankan. Sebagaimana yang direkodkan oleh Imam Al-Nawawi dalam beberapa riwayat;
“Dan tersangatlah disukai (oleh syarak) akan perbuatan berdoa selepas mengkhatamkan al-Quran sebagaimana yang telah kami sebutkan sebelum ini”
Akhir sekali, Mama Siti nak ingatkan diri sendiri dan Mama semua untuk membaca doa khatam al-Quran kerana ianya termasuk dalam salah satu waktu mustajab berdoa.
Rasulullah SAW bersabda: Orang yang hafal al Quran ketika khatam al Quran mempunyai doa yang mustajab dan pohon di surga.
(HR Baihaqi)

Tingkatkan amal ibadah lain dengan panduan dan bacaan yang betul seperti dikongsikan DI SINI.


Resepi Popular Untuk Makan Tengah Hari! Resepi Kurma Ayam Pekat

Kurma ayam dapat dinikmati bersama nasi briyani, nasi minyak dan juga nasi lauk yang kita selalu makan tengah hari tu. Mama pernah terfikir tak bila nak buat dekat rumah sahaja? Bila kita masak di rumah, kita boleh gunakan bahan-bahan yang fresh and letak sayur dan ayam sebanyak mana yang Mama nak!
Bukan itu sahaja, kita boleh adjust lauk ini mengikut citarasa kita juga.  Makan dengan nasi tomato juga sedap tau, Mama! Mana lah tahu Mama tengah fikir menu-menu untuk dibuat pada hari raya nanti kan. Kurma ayam boleh jadi special dish Mama.
Che Nom pun ada buat resepi ini ya, Mama! Tips daripada Che Nom,  letakkan santan sikit demi sedikit supaya tidak terlebih santan, ia akan jadi tidak sedap kalau terlalu berlemak. Sebagai penggemar masak kurma, kita mesti sukakan rasa rempahnya daripada santan. Boleh pakai 1 kotak kecil santan tu sahaja, itu pun sudah memadai.
Semoga tips dan cara memasak resepi kurma ayam ini bermanfaat buat Mama ataupun Papa yang sedang berjinak-jinak unutk memasak. Esok pun anak Mama confirm suruh masak lagi!
Ok, selamat mencuba~
Resepi Kurma Ayam Pekat

Kredit gambar: Facebook Umie Watie
Bahan-Bahan
1 biji bawang merah3 ulas bawang putih1 inci halia1 ½ pek kecil rempah kurma Rempah 4 sekawan
Cara Memasak
Tumiskan bahan tumisan yang dikisar sampai naik bau. Bila dah garing masukkan serbuk Kurma. Letakkan1 ½ paket kecil.Kisarkan semua bahan rahsia tadi. Masukkan dalam bahan tumisan yang dah pecah minyak tadi. Biarkan bahan tadi pecah minyak barulah masukkan ayam ½ ekor. Kacau-kacau semua bahan biar sebati dan mesraBila semua bahan dah mesra, masukkan air.Masukkan juga pes asam jawa. Kita nak kuah kita masam-masam manja saja tau. Masukkan kentang. Masukkan lobak. Ikut suka ya nak masukkan boleh, tak nak pun takpe.Bila semua bahan dah empuk elok. Masukkan santan ¼ cawan.Masukkan cili hijau, bawang merah dan tomato. Perasakan dengan garam dan gula. Ikut selera lah ya. Kemudian, siap untuk dihidang.
Kredit: Facebook Umie Watie

Ayuh cuba resepi ayam percik Kelantan ni pula! Jom cuba pelbagai resepi menarik yang lain seperti yang dikongsikan DI SINI.


Resepi Nasi Lemak Pandan: Lain Daripada Yang Lain + Tips Tambahan Untuk Mama!

Pandan dan santan ialah dua bahan masakan yang sinonim dengan rakyat Malaysia. Lebih-lebih lagi dalam resepi orang Melayu yang banyak menggunakan daun pandan dan santan.
Kedua-dua bahan ini boleh didapati dalam resepi nasi lemak pandan yang Mama Siti nak kongsikan hari ini. Ya betul tu. Nasi lemak warna hijau dengan aroma pandan yang menaikkan lagi selera kita sekeluarga!
Keistimewaan nasi lemak pandan ni mestilah pada warnanya yang hijau, hasil daripada daun pandan itu tersendiri. Lagi sedap kalau makan dengan sambal ikan bilis yang garing dan pedas-pedas manis. Umph sangat!
Yang penting, resepi nasi lemak pandan yang Mama Siti nak kongsikan daripada Aisyah Humaira ni kena masak atas api tau! Jom lihat cara memasak resepi ini.
Resepi Nasi Lemak Pandan

Kredit gambar: Makan Jika Sedap
Resepi oleh: Aisyah Humaira
Bahan-Bahan
BerasSantanGaramAir Pandan
Cara-Cara Buat Air Pandan
1. Kisarkan daun pandar dan tapiskan airnya.
Kredit gambar: Aisyah Humaira
Cara-Cara Buat Nasi Lemak Pandan
1. Cuci beras hingga bersih dan buangkan airnya.

2. Dalam masa yang sama, cuci juga pandan hingga bersih dan simpulkan.
Kredit gambar: Cookpad.com
3. Masukkan bahan-bahan diatas ke dalam periuk nasi termasuklah air pandan.
Kredit gambar: Aisyah Humaira
4. Letakkan atas dapur dan buka api besar. Apabila nasi mula mendidih, kecilkan api.
Kredit gambar: Sajian Sedap
5. Kemudian, bila nasi dah hampir kering atau masak, kacaukan perlahan-lahan dengan senduk nasi.
Kredit gambar: Rasa
6. Nasi lemak pandan kita dah siap. Sedia untuk dimakan dengan sambal bilis.
Kredit gambar: Utusan Malaysia
Tips Memasak Resepi Nasi Lemak Pandan
Simpan air pandan beberapa jam dalam peti sejuk untuk mendapatkan patinya.Kalau guna beras basmathi, pastikan campuran santan dan air pandan sama paras dengan beras supaya nasi tidak terlalu lembik.Tambahkan sedikit pewarna hijau untuk mendapatkan warna yang lebih cantik.
Nasi Lemak Pandan lebih sedap kalau makan ramai-ramai. Boleh sama-sama lihat reaksi kawan-kawan kita makan nasi warna hijau kan.
Menu ini juga boleh dijadikan idea kalau anak-anak Mama liat nak makan nasi. Mana tahu kan kalau anak-anak nampak warna hijau, mereka tertarik nak makan.
Kalau tak berjaya juga, apa kata Mama cuba resipi nasi minyak ala lauk kenduri ni pula.

Jom cuba pelbagai resepi menarik yang lain seperti yang dikongsikan DI SINI.


Cara Sujud Sahwi Yang Betul: Tutorial Lengkap Dengan Bacaan, Hukum & Rukun

Lumrah manusia senang lupa tentang sesuatu. Padanlah dengan perkataan insan yang diambil dari bahasa arab iaitu ‘nasiya’ bermaksud lupa.
Ketika sedang solat kita juga mungkin boleh terlupa melakukan pergerakan tertentu. Di sinilah sujud sahwi memperelokkan solat. Jom Mama Siti kongsikan cara sujud sahwi yang betul dalam Islam. Mudah je tau!
Apa Itu Sujud Sahwi ?
Sujud sahwi bermaksud kecacatan atau kekurangan di dalam solat sama ada dilakukan secara sengaja atau terlupa.
Sujud sahwi bertujuan menyempurnakan ibadah serta menutup kekurangan dalam solat. Ia dilakukan selepas selesai tahiyat akhir dan sebelum memberi salam pertama.
Bacaan Semasa Sujud Sahwi
Sujud sahwi ada bacaan khusus. Sudah tentu bacaannya tidak seperti sujud dalam solat fardhu dan solat sunat yang biasa kita lakukan.
Semasa sujud sahwi, kita hendaklah membaca;
سُبْحَانَ مَنْ لاَ يَنَامُ وَلاَيَسْهُوْ
Subhana Man Laa Yanaamu Walaa YasHuu
Maksudnya: “Maha Suci Allah yang tidak tidur dan tidak lupa”
Hukum Sujud Sahwi
Sujud sahwi sangat dituntut dalam mazhab Syafie. Oleh itu, hukum melakukan sujud sahwi ialah sunat muakkad iaitu amalan sunat yang sangat digalakkan.

Sah, namun di sisi mazhab kita iaitu mazhab Syafie, ia dikira sebagai sunat muakkad iaitu sunat yang amat-amat digalakkan. Qunut merupakan antara sunat ab'adh dalam solat. Jika tertinggal, sunat melakukan sujud sahwi. https://t.co/Fd7DzyqEcV— Dr. Zulkifli Mohamad Al-Bakri (@drzul_albakri) May 30, 2019

Diriwayatkan oleh al-Bukhari daripada Abu Hurairah R.A, katanya:
Nabi SAW bersolat Zuhur atau Asar bersama dengan kami, kemudian Baginda memberi salam (selepas dua rakaat). Lalu Zul-Yadain bertanya; ‘Wahai Rasulullah, adakah solat telah dikurangkan?’. Nabi SAW bertanya kepada sahabat-sahabatnya: ‘Benarkah apakah yang dikatakannya?’ Mereka menjawab: ‘Ya’. Lalu Baginda bersolat dua rakaat dan setelah itu bersujud sebanyak dua kali. Saad (bin Ibrahim) berkata: ‘Saya melihat ‘Urwah bin al-Zubair bersolat maghrib dua rakaat dan memberi salam. Dia bercakap-cakap, kemudian bersolat rakaat yang tertinggal serta dua kali sujud’. Katanya: ‘Demikianlah yang dilakukan oleh Nabi SAW’
(Sahih al-Bukhari)
Sebab dan Keadaan Perlu Sujud Sahwi
1. Tertinggal Rukun
Jika kita tertinggal satu atau lebih rukun solat, kita perlu sujud sahwi selepas tahiyat akhir. Namun begitu apabila terlupa niat atau takbiratul ihram, solatnya tidak sah dan perlu diulang semula.
2. Tidak Pasti Bilangan Rakaat
Ada kalanya kita hilang fokus semasa solat dan ragu-ragu berapa bilangan rakaat yang telah lengkap.
Contohnya keliru sama ada sedang berada di rakaat ketiga atau keempat. Bagi situasi ini, kita perlu mengira rakaat yang paling sedikit dan lengkapkan solat seperti biasa. Kemudian disambung pula dengan sujud sahwi.
Begitu juga jika kita terlebih rakaat ketika solat.
3. Meninggalkan Sunat Ab’adh
Beberapa perbuatan tertentu di dalam solat seperti:
Tahiyat awal (pertama)Selawat ke atas Nabi SAW dalam tahiyat awalDuduk tahiyat / tasyahud awalDoa qunut pada rakaat kedua solat subuh dan pada solat witir yang terakhir sejak malam 15 hingga akhir bulan Ramadhan.Selawat ke atas Nabi SAW dalam qunutSelawat ke atas ahli keluarga Nabi SAW dalam qunutBerdiri semasa berqunutSelawat ke atas keluarga Nabi dalam tahiyat akhir
4. Melakukan Perkara Yang Dilarang Dalam Solat
Sebagai contoh, kita tidak perasan bercakap beberapa perkataan semasa sedang solat. Selepas tersedar maka lakukanlah sujud sahwi di akhir solat nanti.
5. Melakukan Rukun Bukan Pada Tempatnya
Keadaan dimana seseorang melakukan atau membaca bacaan dalam solat di pergerakkan yang tidak sepatutnya.
Contohnya, membaca al-Fatihah semasa sujud atau membaca tahiyat ketika berdiri.
Cara Sujud Sahwi Yang Betul
Sujud sahwi ialah sujud dua rakaat yang diselangi duduk antara dua sujud. Ia dilakukan selepas bacaan tahiyat akhir dan sebelum salam yang pertama.

#1 Niat

Kredit gambar: Bincang Syariah
Pada rakaat terakhir kita perlu niatkan dalam hati ingin melakukan sujud sahwi.
#2 Sujud
Kredit gambar: Ydsf.org
Sujud Pertama
Selepas membaca tahiyat akhir, kita tidak perlu memberi salah atau mengangkat takbir. Selepas tahiyat akhir, terus sujud dengan membaca bacaan sujud sahwi sebanyak tiga kali.
Kredit gambar: Saintif
Kemudian duduk antara dua sujud. Ketika ini, kita boleh diam tanpa membaca apa-apa atau membaca bacaan duduk antara dua sujud.
 رب اغْفِرلي وَارْحَمْنِى واجبرني وَارْفَعْنِي وَارْزُقْنِى وَاهْدِنِى وَعَافِنِى وَاعْفُ عَنِّى
Rabbighfirlii , warhamnii , wajburnii , warfa’nii , warzuqnii , wahdinii , wa’aafinii , wa’fuanii
Maksudnya: Ya Allah ampunilah aku, sayangi aku, tutuplah aib-aibku, angkatlah darjatku, berilah aku rezeki, berilah aku petunjuk, jadikanlah aku sihat, maafkanlah aku.
Sujud Kedua
Seterusnya, terus sujud yang kedua dengan bacaan sujud sahwi yang sama sebanyak tiga kali.
#3 Salam
Kredit gambar: Oh! Media
Kemudian, bangun dan beri salam seperti biasa dilakukan dalam solat.
Alhamdulillah sujud sahwi kita telah pun lengkap.
Kesimpulannya, sujud sahwi ialah amalan sunat muakkad dan sebagai umat Islam kita diseru untuk melakukannya. Ia membantu kita melengkapkan kekurangan dan kecacatan semasa mendirikan solat.
Tambahan pula, pergerakannya pun sangat mudah dengan bacaan yang ringkas. Dengan panduan cara sujud sahwi yang betul di atas ni, Mama Siti percaya ramai yang boleh lakukannya dengan mudah sekiranya kita PERLU melakukannya.
Semoga dengan usaha menyempurnakan solat fardhu dan solat sunat, kita dapat mencantikkan lagi agama ini.  Jom belajar cara berwuduk pula?

Tingkatkan amal ibadah lain dengan panduan dan bacaan yang betul seperti dikongsikan DI SINI.


7 Doa Untuk Orang Sakit Mengikut Sunnah Rasulullah SAW Yang Boleh Diamalkan

Apabila ada orang yang sedang diuji dengan kesakitan, maka kita hendaklah sama-sama mendoakan agar kesihatan mereka segera pulih.
Tambahan pula, menziarahi orang sakit termasuk dalam salah satu daripada hak seorang muslim kepada muslim yang lain.
Daripada Abu Hurairah RA, bahawa Nabi SAW bersabda:
حَقُّ الْمُسْلِمِ عَلَى الْمُسْلِمِ سِتٌّ قِيلَ: مَا هُنَّ يَا رَسُولَ اللهِ؟، قَالَ: إِذَا لَقِيتَهُ فَسَلِّمْ عَلَيْهِ، وَإِذَا دَعَاكَ فَأَجِبْهُ، وَإِذَا اسْتَنْصَحَكَ فَانْصَحْ لَهُ،
 وَإِذَا عَطَسَ فَحَمِدَ اللهَ فَسَمِّتْهُ، وَإِذَا مَرِضَ فَعُدْهُ وَإِذَا مَاتَ فَاتَّبِعْهُ
Maksudnya: “Hak muslim ke atas muslim enam perkara: Dikatakan (sahabat bertanya): Apakah ia wahai Rasulullah SAW? Rasulullah SAW berkata: Apabila kamu bertemu dengannya, maka ucapkanlah salam ke atasnya. Apabila kamu diundang maka penuhilah. jika Apabila dia meminta nasihat kepadamu, maka berilah nasihat kepadanya. Apabila bersin, maka ucapkanlah hamdalah serta balaslah (dengan doa: يرحمك الله). Apabila dia sakit, maka ziarahilah dia. Apabila dia meninggal, maka hantarlah jenazahnya ke kubur”
(Riwayat Muslim)
Manakala ada satu hadis yang merekodkan bahawa setiap kata-kata kita semasa menziarahi orang yang sakit akan diaminkan oleh para malaikat.
Daripada Ummu Salamah R.anha, bahawa Nabi SAW bersabda:
إِذَا حَضَرْتُمُ الْمَرِيضَ، أَوِ الْمَيِّتَ، فَقُولُوا خَيْرًا، فَإِنَّ الْمَلَائِكَةَ يُؤَمِّنُونَ عَلَى مَا تَقُولُونَ
Maksudnya: “Apabila kamu menghadiri (menziarahi) orang sakit, maka katakanlah perkara-perkara yang baik. Ini kerana, malaikat akan mengaminkan setiap yang kamu ucapkan”
(Riwayat Muslim)
Doa Untuk Orang Sakit Yang Boleh Dibacakan
Doa Ketika Ziarah Orang Sakit

Doa ini diajarkan Rasulullah SAW ketika melawat sahabatnya yang sakit.
أَسْأَلُ اللهَ العَظِيْمَ رَبَ العَرْشِ العَظِيْمِ أَنْ يَشْفِيَكَ
As’alullahal azhima rabbal ‘arsyil ‘azhimi an yassfiyaka.
Maksudnya: “Aku memohon kepada Allah yang agung, Tuhan arash yang megah agar menyembuhkanmu”
(HR Abu Dawud dan At-Tirmidzi)
Doa Ketika Ziarah Orang Sakit
لَا بَأْسَ طَهُوْرٌ إِنْ شَاءَ اللهُ
Lā ba’sa thahūrun insyā’allāhu
Maksudnya: “(Semoga) tidak apa-apa (sakit), semoga suci dengan kehendak Allah SWT”
(HR Bukhari dan Ibnu Abbas)
Doa Untuk Orang Tua Yang Sakit
Kredit gambar: Freepik
Menjadi keutamaan seorang anak untuk melayani ibu bapa mereka lebih-lebih lagi ketika mereka sedang sakit. Selain menjaga makan, minum dan ubat-ubatan, kita juga hendaklah mendoakan agar sakit mereka segera diangkat.
اللَّهُمَّ رَبَّ النَّاسِ مُذْهِبَ الْبَاسِ اشْفِ أَنْتَ الشَّافِى لاَ شَافِىَ إِلاَّ أَنْتَ ، شِفَاءً لاَ يُغَادِرُ سَقَمًا
Allahumma rabban naas mudzhibal ba’si isyfi antasy-syaafii laa syafiya illaa anta syifaa’an laa yughaadiru saqoman.
Mkasudnya: “Ya Allah Wahai Tuhan segala manusia, hilangkanlah penyakitnya, sembuhkanlah mereka. (Hanya) Engkaulah yang dapat menyembuhkannya, tidak ada kesembuhan melainkan kesembuhan dari-Mu, kesembuhan yang tidak kambuh lagi”
( HR Bukhari dan Muslim)
Doa Ketika Anak Sedang Sakit
Kredit gambar: Dream.co.id
Apabila telah menjadi ibu bapa, anak akan menjadi keutamaan dalam keluarga. Setiap hari, pasti Mama dan Papa doakan anak-anak.
Sekiranya anak jatuh sakit, mahu itu sakit yang ringan atau sakit yang berat, Mama dan Ayah akan berusaha sedaya upaya menjaga dan mendoakan mereka.
Agar memohon sakit anak-anak segera sembuh, Mama dan Ayah boleh bacakan doa ini untuk anak-anak.
امْسَحِ الْبَأْسَ رَبَّ النَّاسِ بِيَدِك الشِّفَاءُ لَا كَاشِفَ لَهُ إلَّا أَنْتَ
Imsahil ba’sa rabban nasi. Bi yadikas syifa’u. La kasyifa lahu illa anta
Maksudnya:
“Tuhan manusia, angkatlah penyakit ini. Di tangan-Mu lah kesembuhan itu. Tidak ada yang dapat mengangkatnya kecuali Engkau”
Doa Agar Diberi Kesembuhan dan Pengampunan
Kredit gambar: Freepik
شَفَى اللهُ سَقَمَكَ، وَغَفَرَ ذَنْبَكَ، وَعَافَاكَ فِي دِيْنِكَ وَجِسْمِكَ إِلَى مُدَّةِ أَجَلِكَ
Syafakallahu saqamaka, wa ghafara dzanbaka, wa ‘afaka fii diinika wa jismika ilaa muddati ajalika.
Maksudnya: “Wahai (sebut nama orang yang sakit), semoga Allah menyembuhkanmu, mengampuni dosamu, dan mengafiatkanmu dalam hal agama serta fisikmu sepanjang usia”
Doa Agar Diberikan Rahmat dan Kasih Sayang
Kredit gambar: Freepik
رَبَّنَا اللَّهُ الَّذِي فِي السَّمَاءِ تَقَدَّسَ اسْمُكَ أَمْرُكَ فِي السَّمَاءِ وَالأَرْضِ كَمَا رَحْمَتُكَ فِي السَّمَاءِ فَاجْعَلْ رَحْمَتَكَ فِي الأَرْضِ اغْفِرْ لَنَا حُوبَنَا وَخَطَايَانَا أَنْتَ رَبُّ الطَّيِّبِينَ أَنْزِلْ رَحْمَةً مِنْ رَحْمَتِكَ وَشِفَاءً مِنْ شِفَائِكَ عَلَى هَذَا الْوَجَعِ فَيَبْرَأُ
Robbana-Allahullazi fis-samaai taqoddasas-muka amruka fis-samaai wal-ardhi kamaa rohmatuka fis-samaai faj-al rohmataka fil-ardhi. Ighfir lanaa huubanaa wa khotoyaanaa anta robbut-toyyibeen. Anzil rohmatan min rohmatika wa shifaan min shifaaika ‘alaa haazal-waja’i fa-yabra’u
Maksudnya: “Ya Tuhan kami, terpujilah nama-Mu, jadilah kehendak-Mu di langit dan di bumi; karena rahmat-Mu ada di surga, berikanlah itu ke bumi. Ampunilah kami atas segala dosa dan jalan kami yang salah. Wahai Tuhanku, turunkan rahmat dari-Mu dan obat dari-Mu untuk menyembuhkan sakit ini, sehingga sembuh.
Doa Untuk Diri Sendiri Yang Sedang Sakit
Kredit gambar: Freepik
Aisyah R.A melaporkan bahawa: Setiap kali Rasulullah s.a.w. sakit, dia akan membaca Mu’awwidhatayn (Surah Al-Falaq dan Surah An-Nas) dan kemudian meniupkan nafasnya ke atas badannya. Apabila beliau sakit tenat, saya (Aisyah R.A) membaca (dua surah ini) dan menggosok kedua tangannya ke atas badannya dengan mengharap keberkatannya.
(Sahih Bukhari)
Kredit gambar: Wikipedia
Kredit gambar: Quran Sheikh
Semoga Allah memberikan kesembuhan buat rakan-rakan dan ahli keluarga kita yang sakit. Jadi hari ini kita tahu bahawa doa untuk orang sakit yang kita bacakan itu akan didengari oleh malaikat dan diaminkan. Tinggal lagi Allah yang berhak membuat keputusan ke atas orang sakit itu.
Bukan sahaja perlu mendoakan ketika ziarah, doa untuk ibu bapa dan anak-anak. Bahkan doa untuk diri sendiri pun ada diajarkan oleh Nabi Muhammad.
Kita berusaha, Allah yang menentukan. Harap-harap Allah menetapkan takdir yang baik untuk hamba-hambaNya.  Jom baca doa supaya dipermudahkan segala urusan dalam kehidupan seharian kita!

Tingkatkan amal ibadah lain dengan panduan dan bacaan yang betul seperti dikongsikan DI SINI.


Mengupas Lebih Lanjut Tentang Penyakit Pembunuh Senyap Wanita Bersama Pakar Sakit Puan, Dr Elyana Noordin

Adakah Mama mencari ilmu tambahan tentang kesihatan Mama terutamanya tentang Kanser Ovari? Apa langkah pertama yang harus Mama lakukan dan berapa jumlah survival rate Kanser Ovari ni?
Mama Siti sangat beruntung sebab dapat menemu bual bersama Pakar Perunding Obstetrik dan Ginekologi di Sunway Medical Centre Velocity (SMCV), Dr. Nor Elyana Noordin, yang tekun berkongsi semua info yang Mama perlu tahu tentang kanser ovari dan kesihatan wanita untuk Mama semua.
Jom lihat penerangan Dr Elyana yang menjawab soalan Mama semua.
1. Kanser ovari merupakan kanser yang paling misteri dan ia juga dikatakan sebagai ‘pembunuh senyap’ wanita. Adakah benar ia sangat sukar untuk dikesan dari awal?
“Kanser ovari adalah kanser ginekologi (kanser sakit puan) yang tertinggi di Malaysia dan dikebanyakan negara lain”
Dr. Elyana: Kebanyakan kanser ovari dikesan diperingkat lewat; iaitu pada tahap 3 dan 4. Ia boleh dikatakan pembunuh senyap kerana gejala kanser ovari tidak ketara dan menyerupai simptom yang dianggap biasa.
Antara simptom kanser ovari ialah:
Cepat kenyangRasa kembungSimptom tekanan- selalu buang air kecil/perubahan kepada rutin buang air besarSakit perut/perut rasa tak selesa
Jika seseorang mempunyai gejala seperti di atas, ia tidak bermakna beliau sememangnya mempunyai kanser. Tetapi jika gejala di atas berlaku secara berterusan dan keterlaluan, sila dapatkan pemeriksaan kesihatan.
2. Apakah tanda-tanda seseorang itu berkemungkinan terdedah kepada kanser ovari? Dan apakah rawatan pertama yang disyorkan oleh pakar setelah pesakit disahkan menghidap barah ini?

Rundingan bersama pakar.
Dr. Elyana: Rawatan untuk kanser ovari bergantung kepada tahap kanser semasa ia dikesan dan keadaan pesakit (seperti jika ada masalah kesihatan lain).
“Secara keseluruhannya, rawatan kanser ovari melibatkan pembedahan sama ada buang ovari yang terkesan sahaja atau buang keseluruh sistem peranakan wanita, ini bergantung kepada umur pesakit dan tahap kanser”
Selain pembedahan, kemoterapi juga akan dilakukan mengikut tahap kanser.
3. Siapakah atau golongan yang bagaimana berisiko untuk mendapat kanser ovari? Adakah faktor genetik (mempunyai bekas pesakit kanser ovari dalam salasilah keluarga) juga berisiko tinggi?

Dr. Elyana: Golongan yang berisiko untuk mendapat kanser ovari adalah:
Mereka yang datang haid awal dan lambat menopauseTidak pernah mengandung/melahirkan anakBMI tinggiMempunyai Endometriosis
Selain daripada risoko-risiko di atas sejarah, sejarah keluarga juga penting.
“Hampir 10% kes kanser ovari berlaku dikalangan mereka yang mempunyai sejarah ahli keluarga yang menghidapi kanser ovari”
Lebih ramai ahli keluarga yang mempunyai kanser ovari, lebih tinggi risiko seseorang itu untuk mendapat kanser yang sama.
Setakat ini, terdapat sekurang-kurangnya dua sindrom kanser ovari yang diwarisi dari keterunan:
BRCA 1 dan BRCA 2: melibatkan gangguan gen yang berkaitan dengan kanser payudaraSindrom Lynch II. Melibatkan kanser usus, kanser rahim dan lain-lain kanser lagi
4. Bagaimana pula dengan kanak-kanak perempuan? Apakah kemungkinan untuk mereka menghidap barah ini?
Dr. Elyana: Secara keseluruhannya, kanser ovari jarang berlaku kepada kanak-kanak. Jika ia berlaku, kanak-kanak/remaja lebih berkemungkinan untuk mendapat jenis kanser ovari yang berikut:
“Germ cell tumor”“Ovarian stromal tumor”
5. Apabila disahkan menghidap kanser ovari pada tahap yang kritikal ini, adakah ia masih boleh dirawat dan bagaimana kebarangkalian untuk sembuh sepenuhnya kepada pesakit tersebut?
 Sesi Pemeriksaan
Dr. Elyana: Rawatan masih boleh dijalankan. Secara amnya, apabila tahap kanser adalah rendah semasa diagnosis dibuat, lebih tinggi kebarangkalian untuk pesakit sembuh atau dalam istilah perubatan, kita rujuk kepada “survival rate” iaitu kadar kelangsungan hidup (sila rujuk rajah di bawah).
Untuk tahap 1, kadar kelangsungan hidup ialah 90%, ini bermakna selepas 5 tahun diagnosis kanser ovari dibuat, 90% pesakit masih lagi hidup. Ini adalah sekadar anggaran sahaja kerana setiap pesakit berbeza dan ini bergantung kepada faktor kesihatan, umur, gred kanser dan respon kanser kepada rawatan yg diberikan.
TAHAPKADAR KELANGSUNGAN HIDUP 5 TAHUN (%)I90II70III39IV17
6. Sejauh mana bahayanya kanser ovari? Adakah ia boleh merebak ke organ-organ atau tubuh badan kita yang lain, dan menyebabkan berlakunya kanser lain?
Dr. Elyana: Seperti kanser-kanser lain, kanser ovari juga boleh merebak kebahagian badan yang lain. Ini dipanggil metastasis. Ia boleh merebak ke paru-paru, hati, sistem limpa, usus dan bahagian badan yang lain.
7. Bagaimana pula dengan kemungkinan untuk ketumbuhan tersebut muncul semula bagi pesakit yang sudah sembuh?
Dr. Elyana: Kemungkinan untuk kanser berlaku semula memang ada. Secara amnya, apabila tahap kanser ovari tinggi – lebih tinggi tahap kemunculannya semula setelah dirawat. Setiap pesakit yang telah dirawat akan dipantau dengan rapi pada 5 tahun pertama, dan dipantau setiap tahun selepas 5 tahun.
TAHAPKADAR KEMUNCULAN SEMULA (%)I10II30III70-90IV90-95
8. Sekiranya seseorang individu telah menjalani pembedahan buang rahim, mengapa masih wujud risiko untuk beliau mendapat kanser ovari ini? Boleh doktor terangkan dengan lebih lanjut?
Dr. Nor Elyana Noordin – Perunding Obstetrik dan Ginekologi
Dr. Elyana: Rahim dan ovari adalah organ berbeza. Jika pesakit menjalani pembedahan buang rahim, ovari masih ada didalam badan dan berfungsi seperti biasa.
Maka, risiko untuk mendapat kanser rahim adalah sama dengan wanita yang tidak pernah menjalani pembedahan.
9. Adakah masih mempunyai harapan buat pesakit kanser ovari mengandung dan menimang cahaya mata?
Dr. Elyana: Jika pesakit mempunyai diagnosis kanser ovari tahap I, selalunya hanya ovari yang terkesan akan dibuang, maka pesakit masih lagi boleh mengandung.
Tetapi jika kanser berada pada tahap kritikal, lazimnya pembedahan untuk mengeluarkan sistem peranakan (rahim/ovari/tiub fallopio) akan dilakukan, dan ini bermakna pesakit tidak boleh mengandung.
10. Boleh doktor kongsikan langkah pencegahan dan gaya kehidupan/pemakanan yang sangat disyorkan untuk para wanita di luar sana bagi mengurangkan risiko menghidap penyakit ini?
Dr. Elyana: Tiada langkah yang spesifik untuk mencegah kanser ovari. Sebaiknya,
Amalkan gaya hidup sihat seperti pemakanan yang sihat, sentiasa melakukan senaman dan jangan merokok. Lakukan ujian saringan kesihatan berkala – terumatanya jika umur anda melebihi 40 tahun.

Semoga dengan perkongsian Dr. Elyana ini membantu para wanita di luar sana. Untuk pelbagai info menarik mengenai kesihatan Mama, Mama boleh dapatkan DISINI.


Diari Hati Ibu: Gaya Pemakanan Yang Saya Amalkan & Sangat Disyorkan Sepanjang Trimester Pertama

Trimester pertama kehamilan ni berlaku perubahan hormon yang mendadak kepada ibu hamil, daripada tak hamil kepada hamil. Jadi pelbagai naik turun emosi, loya, tak selesa perut dan sembelit berlaku.
Tetapi pemakanan memainkan peranan penting untuk nourish diri ibu dan bayi di dalam rahim. Jadi As kongsi sikit pengalaman menguruskan diri ketika trimester pertama ni.

Sebelum ini As dah kongsi cara mengurangkan alahan iaitu banyakkan vitamin C daripada bahan natural, rendaman garam magnesium dan sebagainya.
Selepas seminggu dua, insya Allah simptom-simpom tersebut akan berkurang dan ibu-ibu bolehlah mulakan dengan perlahan untuk makan dan minum dengan baik. Cuma jangan risau sangat, anggap ni fasa berpuasa untuk healing dan sedikit masa sahaja lagi kita akan makin berselera makan.
Gaya Pemakanan Yang Saya Amalkan Sepanjang Trimester Pertama
As akan senaraikan ringkas dan mudah sahaja pemakanan di trimester pertama kerana kita faham ibu-ibu ramai yang masih alahan dan sukar untuk makan.
> Daging binatang
Senarai khasiat di dalam daging merah. (Kredit gambar: Infographic Journal)
Daging merah tempatan seperti daging lembu, kerbau, kambing, dan daging ayam tanpa suntikan hormon dan variasi ikan sangat penting untuk dilebihkan dalam pemakanan supaya lebih mudah kenyang dan kenyang lebih lama.
Selain serapan zat besi yang lebih tinggi berbanding sayuran hijau, daging merah juga mempunyai zat dan mineral yang lebih tinggi terutama folate ataupun dikenali dengan asid folik yang sangat bagus untuk ibu hamil.
Selian itu, organ dalaman seperti hati ayam, hati lembu dan paru juga sangat tinggi mineral. Mitos tentang hati binatang menyimpan banyak toksik, sedangkan sebenarnya fungsi hati adalah menapis toksin dan mengeluarkan daripada badan.
> Makanan sejuk dan masam

Biasanya makanan sejuk dan masam ini kurang berbau, jadi akan mengurangkan rasa loya. Contohnya yogurt susu lembu atau susu kambing. Elakkan yang berperisa dan ditambah gula jika boleh. Tambahkan buahan yang kita rasa selera untuk makan bersamanya.
Selian itu, jeruk sihat yang memberi manfaat bakteria baik seperti Danmuji juga bagus untuk ibu hamil. Danmuji merupakan sejenis jeruk lobak kuning yang menggunakan resepi tradisi Korea. Mama boleh dapatkannya dari Ommason Halal Korean Kitchen yang produknya menggunakan bahan lebih sihat.
Danmuji. (Kredit gambar: Ahnest kitchen)
Selain itu buah-buahan yang mampu dimakan seperti pisang, buah oren dan sebagainya juga bagus untuk mengalas perut. Cubalah senaraikan makanan sejuk atau suhu bilik yang Mama rasa suka dan boleh dimakan.
Biasanya memang kebanyakan kita loya kepada masakan panas kerana makanan-makanan tersebut mengeluarkan bau dan ia akan menambahkan rasa loya.
> Minuman
Sangat penting untuk pastikan badan ibu cukup hydrated bukan sahaja dengan air kosong malah pelbagai jenis cecair.
Elakkan air osmosis berbalik kerana ia mengandungi kosong mineral, malah akan menarik mineral daripada badan kita di bawa keluar pula.
Sup rumpai laut ringkas. (Kredit gambar: Week of menus)
Antara contoh cecair lain adalah:
bone brothair diperah limau nipis dan garam pinksup ayam atau sup dagingsup sea weed untuk kalsium semulajadiair halia untuk meredakan masalah ususair roselle yang tinggi anti oksidan dan vitamin Cair mineral yang tinggi kandungan mineralnya kombucha minuman probiotik rasa sedap seperti air gasjambu air dan buah-buahan lainsusu kambing organiksusu lembu baka A2Ningxia drink
Sedikit demi sedikit, tapi konsisten dan berkualiti ya Mama.
Oleh kerana ramai ibu pada tempoh trimester pertama ini mudah alahan, kurang selera makan, maka utamakan makanan nutrisi tinggi sebagai gaya pemakanan ibu sepanjang trimester pertama ini.
Supaya boleh dimakan walaupun dalam jumlah yang sedikit, tetapi kerap. Jadi tidaklah kita terlalu risaukan zat mineral yang mungkin sangat kurang pada waktu ini.
Jangan lupa bau-bauan selamat seperti minyak pati boleh diamalkan untuk memudahkan ujian pada fasa ini dari segi emosi dan fizikal ibu-ibu. Sebab bauan ini memainkan peranan besar kepada otak kita terhadap memori, motivasi dan semangat diri.
Ibu, jangan risau sangat okay? Buat setakat mampu. Take care.
Love, As.


10+ Rumah Anak Yatim di Selangor Yang Lengkap Dengan Maklumat Untuk Dihubungi

Menyertai aktiviti amal dan kebajikan sangat dituntut dalam agama Islam. Banyak kelebihan apabila kita menghulurkan bantuan kepada mereka yang memerlukan.
Diriwayatkan oleh Abu Hurairah RA, bahawa Rasulullah SAW bersabda:
خَيْرُ بَيْتٍ فِي الْمُسْلِمِينَ بَيْتٌ فِيهِ يَتِيمٌ يُحْسَنُ إِلَيْهِ، وَشَرُّ بَيْتٍ فِي الْمُسْلِمِينَ بَيْتٌ فِيهِ يَتِيمٌ يُسَاءُ إِلَيْهِ
Maksudnya: “Sebaik-baik rumah daripada kaum muslimin adalah rumah yang terdapat di dalamnya anak yatim yang dilayan dengan baik. Manakala seburuk-buruk rumah daripada kaum muslimin adalah rumah yang di dalamnya terdapat anak yatim yang disakiti akan dia (anak yatim tersebut)”.
(Sunan Ibnu Majah)
Antara golongan yang sering dikunjungi ialah anak-anak yatim. Anak yatim ialah anak-anak yang ketiadaan ibu atau bapa atau kedua-duanya sekali.
Lalu badan-badan bukan kerajaan mengambil tanggungjawab untuk menjaga segala keperluan mereka dari makanan, tempat tinggal dan pendidikan.
Namun untuk menampung kehidupan mereka, badan bukan kerajaan itu perlu bekerja keras mendapatkan dana dan bahan mentah. Di sinilah fungsi masyarakat diperlukan untuk membantu mereka dalam pelbagai cara.
Oleh itu, Mama Siti ingin berkongsi kepada Mama rumah jagaan anak-anak yatim yang terdapat di sekitar negeri Selangor. Mudah sekiranya Mama sedang mencari lokasi untuk menjalankan tanggungjawab sosial korporat (CSR).
12 Rumah Anak Yatim di Selangor
1. Baitul Sakinah As-Shariff

Alamat:
Kampung Baru, Lot 15566 Lengkongan Tali Air, Off, Jalan Tali Air, Telok Gong, 42000 Port Klang, Selangor
Nombor Telefon:
019-266 2451
Talian Untuk Dihubungi:
perkayfmm.baitulsakinah@gmail.com
Laman Sesawang dan Media Sosial:
Facebook
2. Asrama Damai Kuang

Alamat:
Lorong Teratai, Kampung Damai, Kuang, 48050 Rawang, Selangor
Nombor Telefon:
03-6038 2823
Talian Untuk Dihubungi:
Pengurus Anak-Anak Yatim
Laman Sesawang dan Media Sosial:
Facebook, Instagram, LinkedIn & Laman sesawang
3. Rumah Amal Limpahan Kasih

Alamat:
13, Lot 115a, Lorong Bistari 3, Kampung Seri Aman, 47100 Puchong, Selangor
Nombor Telefon:
011-6988 9829
Talian Untuk Dihubungi:
018-310 3127 & limpahankasih2@gmail.com
Laman Sesawang dan Media Sosial:
Facebook Laman sesawang
4. Cahaya Kasih Bestari

Alamat:
Lot 40150, 5930, Jln Jati, Kampung Melayu Subang, 40150 Shah Alam, Selangor
Nombor Telefon:
016-251 6515
Talian Untuk Dihubungi:
rumahamalkasihbestari@gmail.com
Laman Sesawang dan Media Sosial:
Facebook
5. Rumah Aman Children’s Home

Alamat:
51, Jalan Seroja 1/1, Country Resort, 47000 Sungai Buloh, Selangor
Nombor Telefon:
03-6038 1430
Talian Untuk Dihubungi:
012-696 9221 & info@rumahaman.com
Laman Sesawang dan Media Sosial:
Facebook, Instagram & Laman sesawang
6. Rumah Bakti Dato’ Harun

Alamat:
KM11, Jln, Ulu Kelang, 68000 Ampang Jaya, Selangor
Nombor Telefon:
03-4256 8880
Talian Untuk Dihubungi:
018-2057017 (Puan Zainun B. Sahlan) & rmhbakti@hotmail.com
Laman Sesawang dan Media Sosial:
Facebook, Instagram & Laman sesawang
7. Rumah Cahaya Kasih

Alamat:
No 1, Jalan Nuri 7/22a, Seksyen 7 Kota Damansara, 47810 Petaling Jaya, Selangor
Nombor Telefon:
013-485 6913
Talian Untuk Dihubungi:
018-316 8371 & pkpck@gmail.com
Laman Sesawang dan Media Sosial:
Facebook & Laman sesawang
8. Rumah Bakti Nur Ain

Alamat:
10, Jalan 2/4h, Seksyen 2, 43650 Bandar Baru Bangi, Selangor
Nombor Telefon:
03-8920 0532
Talian Untuk Dihubungi:
013-3883216 & rumahbaktinurain@gmail.com
Laman Sesawang dan Media Sosial:
Instagram, Facebook & Laman sesawang
9. Asrama Kebajikan Anak-Anak Yatim Sekendi

Alamat:
Jalan Sekendi/Bagan Terap, Kampung Sekendi, 45200 Sabak, Selangor
Nombor Telefon:
013-676 7433
Talian Untuk Dihubungi:
Sholehah Hayat
Laman Sesawang dan Media Sosial:
Facebook
10. Pertubuhan Kebajikan Anak-Anak Yatim dan Miskin Sabak Bernam (PAYSA)

Alamat:
Lot 2208 Kg Sg Mandur Wahid Parit 4,Sg Burung,45400 Sekinchan Selangor
Nombor Telefon:
019-410 3479
Talian Untuk Dihubungi:
019-2369778 (Puan Fadilah)
Laman Sesawang dan Media Sosial:
Facebook & Laman sesawang
11. Rumah Kebajikan Anak Yatim & Asnaf An-Naafi

Alamat:
No.52, Jalan Mulia 1/3, Taman Bukit Mulia, Bukit Antarabangsa, 68000 Ampang, Selangor
Nombor Telefon:
016-359 0869
Laman Sesawang dan Media Sosial:
Facebook & Laman sesawang
12. Baitul Barokah Wal Mahabbah

Alamat:
979, Jalan Haji Borhan, Kampung Giching, 43900 Sepang, Selangor
Nombor Telefon:
010-508 1997, 017-6629067, 018-244 0102
Talian Untuk Dihubungi:
baitulbarokah@gmail.com
Laman Sesawang dan Media Sosial:
Facebook & Laman sesawang
Semoga Allah menjadikan kita ikhlas dan diharap dengan menziarahi rumah-rumah kebajikan dan anak yatim ini membuatkan kita lebih berusaha untuk sentiasa menyumbang kepada mereka.

Untuk senarai rumah anak yatim di kawasan lain, boleh klik SINI!


13 Jenis Buaian Bayi Yang Lengkap Dengan Fungsi & Sesuai Ikut Peringkat Umur

Buaian bayi memang tidak dinafikan memudahkan urusan Mama dan Ayah. Ia didatangkan dengan pelbagai bentuk, saiz dan feature yang semakin hari, semakin canggih.
Dari segi rekaan pula, buaian bayi memaparkan kemajuan apabila rekaannya semakin sofistikated manakala fungsi teknologi mudah alih semakin dipelbagaikan. Bermula dengan ayunan secara automatik dan kini boleh memainkan bunyi melalui pembesar suara.
Kali ini, Mama Siti nak senaraikan kesemua 13 jenis buaian bayi yang sesuai sejak mereka baru lahir hingga usia lima tahun. Tak perlu bimbang jika takut keliru jenis-jenis buaian bayi kerana Mama Siti telah pun sediakan gambar terperinci.
13 Buaian Bayi Dengan Kesesuaian Umur
#1 Auto Swing Leaf Electric

Kredit gambar: Shopee
Sesuai untuk bayi baru lahir hingga kira-kira tiga bulan. Tempat sandarnya boleh diubah kepada tiga posisi berbeza. Ketinggian boleh disesuaikan dengan umur dan kemahiran bayi. Ia memudahkan kerja Mama dan Ayah ketika beri bayi makan, bermain dan tidur.
#2 Auto Swing Leaf Bouncer
Kredit gambar: Carousell
Dihadirkan dengan tali keselamatan untuk melindungi bayi daripada meleret dan jatuh. Dilengkapi dengan bluetooth. Mama boleh memanfaatkan feature ini untuk mengalunkan zikir dan lagu-lagu pilihan. Sesuai sehingga umur dua tahun.
#3 Spring Baby Cradle (Manual & Automatik)
Kredit gambar: Lazada
Didatangkan dengan dua varian. Sama ada dihayun secara manual atau secara automatik menggunakan mesin ayunan. Buaian spring jenis automatik ialah rekaan yang sering kita jumpa. Kelebihannya ialah ia masih boleh digunakan walaupun usia anak meningkat sehingga 4 tahun.
#4 Buaian Elektrik ‘Swing Bed’
Kredit gambar: Flipkart.com
Rekaanya moden seakan katil yang boleh digerakkan ke kanan dan ke kiri. Mama boleh meletakkan buaian bayi swing bed di sebelah katil kerana saiznya tidak makan ruang dan mudah dialihkan. Ia juga dilengkapi dengan alat kawalan jauh (remote control) yang berfungsi sejauh 5 meter.
#5 Buaian Bayi Jenis Kayu
Kredit gambar: Alitools
Buaian jenis ini menggunakan bahan semulajadi. Rekaan dan bahannya membantu Mama menambah nilai estetik untuk rekaan dalaman rumah. Ia sesuai untuk bayi baru lahir hingga berumur 3 tahun.
#6 Rocker Bassinet Bouncer
Kredit gambar: Facebook
Pelapik buaian bayi ini boleh diceraikan daripada rangka ayunannya. Oleh itu ia boleh digunakan sebagai baby carrier yang boleh diletakkan di atas katil dan mudah diangkat ke mana-mana. Penggunaan buaian jenis rocker bassinet ini sesuai sehingga usia kanak-kanak tiga tahun.
#7 Electric Baby Cradle
Kredit gambar: Ubuy
Buaian katil yang berfungsi secara automatik dengan capaian bluetooth. Direka khas untuk bayi yang baru lahir hingga mencapai tiga tahun. Bingkainya pula ditempa dengan besi tahan karat di samping bahan fabrik yang lembut pada bayi.
#8 Buaian Lantai
Kredit gambar: Flipkart.com
Jaring nyamuk, tali keselamatan dan penggantung mainan – itulah pakej yang tersedia untuk buaian lantai ini. Ia berfungsi secara manual iaitu menggunakan tenaga sendiri untuk mengayunkannya. Sarung jaring boleh ditanggalkan dan dicuci. Had umur untuk penggunaan buaian ini tidak terhad selagi berat bayi atau kanak-kanak tidak melebihi 20 kg.
#9 Buaian Boleh Lipat
Kredit gambar: Lazada
Mama tak perlu risau sebab buaian jenis ini masih boleh digunakan walaupun umur bayi telah mencapai usia 3 bulan. Selain itu, kanak-kanak pun boleh guna buaian ini asalkan berat mereka tidak melebihi 13 kg. Buaian jenis lipat ini sangat mudah dibawa ke mana-mana. Selain itu, ia menjimatkan ruang terutamanya bagi mereka yang memiliki ruang simpanan yang terhad.
#10 Buaian ‘Standing Jumper’
Kredit gambar: Lazada
Seiring meningkat usia, bayi akan mula membina pelbagai kemahiran baru. Sebagai Mama dan Ayah, kita hendaklah menyokong proses perkembangan anak-anak. Pada usia enam bulan, bayi mula belajar melompat. Oleh itu buaian jumper sangat diperlukan kerana ia diperbuat dari binaan kukuh dan mampu menampung sehingga 30 kg.
#11 Baby Hammock Swing
Kredit gambar: Orbesify
Rekaan yang lebih unik berbanding yang lain kerana buaian jenis ia digabungkan dengan katil bayi. Jadi, Mama dan Ayah mempunyai kelebihan untuk mempelbagaikan penggunaan buaian hammock bayi seperti ini. Contohnya ketika bayi kita memanfaatkan hammock manakala apabila menginjak kanak-kanak, kita menggunakan katilnya sahaja.
#12 Buaian ‘Portable Jumper’
Kredit gambar: Google
Buaian yang direka khas untuk menguatkan otot kaki bayi berumur enam bulan ke atas. Selain itu, ia membantu anak Mama membuat persediaan berjalan tak lama lagi. Sesuai dengan namanya, jenis buaian ini mudah dialihkan kerana ringan. Bahagian tengah tempat berdirinya bayi boleh digerakkan secara keseluruhan atau 360 °
#13 Buaian Baby Gantung Ala Korea
Kredit gambar: Shopee
Sekali pandang macam buaian di taman permainan kan. Ya, betul lah tu. penggunaan dan reka bentuknya sesuai untuk bayi yang sudah pandai mengimbangi kepala mereka. Mama Siti cadangkan umur enam bulan keatas. Namun begitu, ia mempunyai kelemahan kerana hanya boleh diletakkan di satu tempat sahaja dan proses pengalihannya memerlukan masa dan kos.

Sebelum membeli buaian bayi, Mama dan Papa hendaklah memastikan ianya sesuai dengan keadaan rumah dan cara penggunaannya yang tidak membahayakan si manja kalian. Semakin banyak kegunaannya, semakin baik untuk bayi. Bayi boleh bereksperimen dengan cara mereka sendiri sekaligus meningkatkan kemahiran untuk tumbesaran masing-masing.

Dapatkan pelbagai tips dan pilihan produk terbaik untuk si manja DI SINI.


Alamak Kad Pengenalan Hilang! Ini Cara Buat IC Baru Online & Walk-In Yang Terkini

Setiap individu yang memegang kad pengenalan Malaysia wajib membuat pembaharuan IC dengan kadar segera jika ianya hilang. Yelah dah kalau kad pengenalan tu hilang, macam mana nak melakukan urusan penting bukan?
Kelewatan melakukannya menyukarkan urusan kesihatan, pendidikan, urusan bank, dan banyak lagi.
Tahukah Mama, sekiranya kad pengenalan anda hilang, cara mendapatkan kad pengenalan yang baru lebih mudah hari ini. Sekarang Mama boleh memilih sama ada hadir ke kaunter JPN atau mengisi borang di laman sesawang rasmi JPN.
Oleh itu, bagi memudahkan urusan Mama tentang tatacara pembaharuan kad pengenalan yang hilang, Mama Siti sertakan langkah terperinci dan semua borang yang perlu dilengkapkan.
Mama Siti kongsikan juga tips pemakaian yang sesuai untuk mengambil gambar bagi kad pengenalan yang hilang. Selalu gambar IC ni yang paling tak cantikkan? Meh sini Mama Siti ‘tolong cantikkan’.
Kad Pengenalan Hilang? Apa Nak Buat?

Kredit gambar: Jawatan Kosong Kerajaan Terkini 2021
1. Fahami Harga Denda (& Sediakan Wang Secukupnya)
Kredit gambar: Wiser.my
Merujuk dari laman sesawang Jabatan Pendaftaran Negara (JPN), kadar bayaran denda bagi kehilangan kad pengenalan atau IC ialah berbeza mengikut kekerapan kehilangannya.
Tambahan pula, ia dibahagikan kepada dua caj bayaran. Pertama bayaran semasa permohonan dan kedua caj untuk memproses IC.
Berikut ialah kadar bayaran bagi pembaharuan kad pengenalan khusus untuk kehilangan buat kali pertama dan seterusnya.
Bayaran permohonan pembaharuan kad pengenalan hanyalah RM 10 sahaja bagi kehilangan kali pertama dan seterusnya. Namun begitu, kadar dendanya bergantung kepada kekerapan kehilangan.
Bayaran denda atau bayaran proses untuk kehilangan kali pertama ialah RM 100. Diikuti dengan kali kedua iaitu RM 300 dan untuk kali ketiga dan seterusnya, Mama akan dikenakan denda sebanyak RM 1000.
Di samping itu buat bukan warganegara yang ingin memperbaharui kad pengenalan anda perlu membayar RM 40 bagi setiap permohonan dengan kadar bayaran proses sama seperti di atas.
Mama Siti nak ingatkan bayaran denda ini khas bagi individu yang memegang kad MyPR dan MyKAS sahaja.
2. Cara Tukar IC Baru
Kredit gambar: Mypt3
Proses memperbaharui kad pengenalan boleh dilakukan sama ada hadir ke kaunter JPN atau secara atas talian (online). Tetapi sebelum itu, perkara pertama yang perlu dilakukan sebelum membuat permohonan baru kad pengenalan ialah membuat laporan polis terlebih dahulu.
Tujuannya ialah agar kad pengenalan tidak disalahgunakan terutamanya untuk tujuan jenayah. Tahukah Mama, cip berwarna emas 80K di kad pengenalan mempunyai pelbagai maklumat tentang diri seseorang.
Cip 80K menyimpan informasi data biometrik seperti cap jari dan imbasan iris mata. Selain itu, ia juga mengandungi maklumat tentang lesen memandu dan pengaksesan MEPS.
Tukar IC Di Kaunter (Walk In)
Kredit gambar: Astro Awani
Hadir ke mana-mana kaunter Jabatan Pendaftaran Negara (JPN). Bawa sekali laporan polis yang telah dibuat.
Seterusnya, Mama akan dibantu oleh pegawai untuk urusan permohonan kad pengenalan di kaunter. Kalau Mama tak pasti nak pergi ke kaunter mana, terus tanya dengan pegawai bertugas.
Bak kata pepatah ‘malu bertanya sesat jalan’
Tukar IC Di Laman Sesawang (Online)
Kredit gambar: Havard Bussiness School Online
Klik pada pautan ini dan isikan maklumat untuk mengaktifkan akaun di portal JPN.
Tekan pautan yang dihantar ke emel Mama untuk log masuk.
Selain itu, Mama juga boleh menggunakan pautan yang lain untuk memperbaharui kad pengenalan.
Kemudian pilih Permohonan Gantian MyKad di bahagian kanan skrin. Skrin akan memaparkan terma dan syarat. Mama perlu baca Akuan Penafian tersebut dan pilih ‘Setuju’Seterusnya, Mama perlu melengkapkan borang dengan maklumat yang diperlukan. Lanjut, klik pada kotak ‘saya setuju’ dan tekan tombol ‘teruskan’Selesaikan bayaran dan simpan resit tersebut.
Dokumen Yang Perlu Dibawa (IC Hilang)
Bagi permohonan disebabkan faktor berikut hendaklah membawa laporan polis yang menyatakan butir kejadian kehilangan IC.
RompakanSamunKecurianMalapetakaLain-lain keadaan yang berkaitan
Tips Pemakaian Gambar IC (Perempuan dan Lelaki)
Haa, sekarang dah masuk bab pemakaian yang sesuai untuk gambar pada kad pengenalan. Ada beberapa perkara yang perlu diambil kira sebelum hadir ke JPN dan antaranya adalah:

Kredit gambar: Kad Kailan
Baju– Berkolar dan tidak berkolar bergantung kepada kaunter JPN yang dihadiri. Pemilihan warna hendaklah bertona gelap seperti merah, hitam navy blue atau coklat gelap. Oh ya, baju tanpa lengan (sleeve less) tidak dibenarkan ya.
Tudung– berwarna gelap. Elakkan pakai tudung atau selendang (shawl) warna cerah, bersulam manik atau labuci di bahagian atas kepala.
Rambut– Warna rambut haruslah bertona gelap. Alternatif lain, Ayah boleh memakai songkok atau kopiah. Oh ya, pemakaian topi tidak dibenarkan ya. Penggayaan rambut pula hendaklah tidak menutupi bahagian kening.
Aksesori– pemakaian rantai, subang dan lain-lain tidak boleh kelihatan semasa bergambar. Ini kerana pantulan cahaya dari kamera dengan aksesori mengganggu hasil akhir gambar tersebut.
Cermin Mata– keadaan yang sama seperti aksesori. Mama dan Ayah akan diminta menanggalkan cermin mata.
Mudah saja rupanya pembaharuan kad pengenalan ini. Paling penting sekali buat laporan polis cepat-cepat kalau Mama perasan IC dah hilang atau tak dijumpai.
Seterusnya barulah pergi ke JPN untuk buat IC baru. Dengan kemudahan atas talian, kita boleh jimatkan masa dan tenaga. Lagipun sekarang hampir semua orang dah pandai isikan borang dalam internet kan.
Jom baca cara nak dapatkan roadtax percuma bagi golongan kurang upaya di JPJ.

Ikuti tips dan panduan yang memudahkan kehidupan kita yang lain DI SINI.


10 Tanda Suami Mula Mengabaikan Perasaan Isteri

Acap kali kita mendengar mengenai permasalahan yang sering berlaku di alam rumah tangga, iaitu mengenai perilaku suami abaikan perasaan isteri di mana ia merupakan permulaan kepada runtuhnya sebuah institusi perkahwinan yang terbina. Perkahwinan adalah sebuah ikatan yang halal lagi suci di antara seorang perempuan dan lelaki.
Perkahwinan juga bukan semata-mata penyatuan dua hati, tetapi turut melibatkan hak dan tanggungjawab yang perlu dipikul oleh kedua-dua pihak samada suami atau isteri. Kedua-duanya mempunyai hak dan tanggungjawab yang perlu dilunaskan seusai akad.
Dalam Islam, perkahwinan adalah amat dianjurkan bagi mengelakkan berlakunya sebarang maksiat, untuk mendapatkan keturunan, sebagai ibadah, untuk mendapatkan ketenangan dalam hidup dan mengeratkan hubungan silaturahim antara keluarga.
Namun, seringkali kita dengar terdapat banyak kes pergolakan rumah tangga yang berlaku di sekeliling kita. Banyak faktor yang menyumbang kepada pergolakan dalam rumah tangga.
Antaranya adalah tidak menjalankan tanggungjawab masing-masing dengan mengabaikan perasaan pasangan (suami abaikan perasaan isteri atau sebaliknya) dan banyak lagi.
Tanda-tanda Suami Abaikan Perasaan Isteri
Antara punca yang sering kita dengar yang menjadi punca pergolakan dalam rumah tangga salah satunya adalah pengabaian perasaan pasangan.
Berikut adalah 10 tanda suami sudah mula mengabaikan perasaan isteri:
#1. Tidak berasa bahagia ketika berada bersama isteri

Seharusnya bahagia seorang suami itu adalah di samping isteri tercinta. Namun, sekiranya berada di samping isteri membuatnya berasa tidak bahagia dan tidak tenang, berkemungkinan sang suami semakin hilang rasa sayang kepada sang isteri dan ini salah satu tanda suami mengabaikan perasaan isteri.
#2. Suami abaikan perasaan isteri apabila kurang berkomunikasi dengan isteri

Dalam alam rumah tangga, komunikasi antara suami dan isteri sangat memainkan peranan. Komunikasi antara suami isteri ini menjadi nadi dalam rumah tangga untuk menambahkan lagi aura dan seri dalam perhubungan suami isteri.
Namun, sekiranya tiada lagi perkongsian berkenaan hal-hal pejabat, rakan-rakan suami dan banyak lagi, ini bermakna suami anda tidak lagi selesa untuk bercerita dengan anda.
Suami hanya akan berkomunikasi dengan anda berkenaan perkara yang perlu sahaja. Hal ini terbukti akan mengguris hati dan perasaan sang isteri.
#3. Kurang berminat dengan isteri dari segi hubungan intim

Selain komunikasi, hubungan intim dalam rumah tangga juga memainkan peranan penting untuk mengeratkan hubungan antara suami dan isteri. Melalui hubungan intimlah perasaan cinta dan sayang antara satu sama lain dapat ditunjukkan.
Tetapi, sekiranya sang suami menolak ajakan sang isteri untuk berhubungan intim ini bermaksud sang suami bukan sahaja mengabaikan nafkah batin terhadap isterinya tetapi juga mengabaikan hati dan perasaan si isteri.
#4. Menunjukkan ekspresi tidak menyenangkan ketika berada di rumah

Bagi kebanyakan orang, berada di rumah adalah tempat paling selesa untuk mereka merehatkan diri dan menghabiskan masa.
Namun, sekiranya suami anda sering menunjukkan ekspresi yang tidak menyenangkan seperti marah-marah dan mempersoalkan banyak benda yang berlaku di rumah, ini bermakna suami anda tidak selesa berada di rumahnya sendiri.
Ini sekaligus menunjukkan bahawa sang suami tidak sensitif dengan perasaan si isteri. Di sini dapat dilihat pengabaian perasaan seorang isteri berlaku.
#5. Lebih suka bersendirian dan habiskan masa dengan telefon bimbit

Dewasa ini, seringkali kita mendengar dan melihat banyak kes keretakan rumah tangga yang disebabkan oleh suami yang leka dengan telefon bimbit.
Ini menunjukkan sang suami lebih suka menghabiskan masa bersendirian daripada menghabiskan masa bersama isteri dan anak-anak. Apabila ini terjadi, isteri akan rasa terabai dan pergolakan rumah tangga akan terjadi.
#6. Suami abaikan perasaan isteri apabila tidak ambil berat

Pengabaian perasaan isteri juga boleh berlaku apabila sang suami tidak mengambil berat akan isteri. Contohnya, sebelum ini sang suami sering bertanyakan khabar apabila berjauhan dengan sang isteri, tetapi kini walaupun berjauhan selama beberapa hari tiada panggilan telefon atau mesej yang dihantar untuk bertanyakan khabar dan keadaan sang isteri.
#7. Hubungan dalam rumah tangga yang semakin hilang kehangatannya

Selain itu, kehangatan dalam hubungan suami isteri yang sebelum ini membara bagaikan api cinta yang sedang membakar semakin hilang apabila tiada lagi sentuhan manja, pelukan mesra dan belaian manja untuk si isteri.
Perkara sebegini kadang kala boleh membuatkan hati dan perasaan isteri terguris. Oleh itu, setiap pasangan haruslah sentiasa konsisten untuk menghangatkan lagi hubungan suami isteri ini.
#8. Tiada lagi hormat kepada sang isteri

Ini boleh dilihat dari cara layanan seorang suami kepada isterinya.
Contohnya, sang suami melayan isterinya tidak ubah seperti majikan melayan seorang pembantu rumah, sering membelakangkan isteri apabila ingin membuat sesuatu keputusan, sering menyalahkan isteri dalam semua keadaan dan banyak lagi.
Ini semestinya akan membuatkan perasaan si isteri sangat terkesan dan terguris.
#9. Suami abaikan perasaan isteri apabila tiada lagi pujukan mesra

Di samping itu, pengabaian perasaan isteri juga boleh berlaku sekiranya tiada lagi pujukan mesra dari seorang suami apabila terjadinya pertengkaran atau pergaduhan. Perempuan dan merajuk memang tidak dapat dipisahkan dan selalunya pujukan akan datang dari lelaki.
Namun, tanpa sedar perkara yang nampak remeh ini pun boleh menjadi punca kepada pengabaian perasaan seorang isteri. Isteri akan berasa suami tidak lagi mementingkan perasaannya.
Oleh itu, sekiranya perkara sebegini berlaku, sang suami perlu membuang ego untuk kemaslahatan rumah tangga yang dibina.
#10. Rasa tidak dihargai dan tiada lagi kata-kata pujian dari suami

Akhir sekali, pengabaian perasaan isteri juga termasuklah isteri rasa tidak dihargai. Pengorbanan seorang isteri kepada keluarga itu tidak boleh dinafikan. Pengorbanan dalam melahirkan, menyusu, mengurus rumah tangga dan banyak lagi tanggungjawab isteri yang lain.
Apabila sang suami tidak menunjukkkan penghargaan atas pengorbanan mereka, contohnya, tiada kata-kata pujian atau terima kasih di atas pengorbanan yang telah dilakukan, sudah semestinya akan membuatkan si isteri berasa sangat tidak dihargai.
Oleh itu, para suami harus sentiasa mengungkapkan kata-kata pujian buat isteri tercinta agar mahligai yang dibina akan terus kekal berdiri megah.

Sememangnya alam rumah tangga ini ada turun naiknya. Kadang kala bahagia, kadang kala taufan melanda. Namun, setiap pasangan haruslah tahu cara untuk membangkitkan semula rasa cinta dan sayang dalam perhubungan mereka. Jika tidak ikatan yang dibina ini mungkin akan terlerai di tengah jalan.
Semoga perkongsian ini dapat membantu suami lebih memahami perilaku diri yang telah menyakiti hati sang isteri dan berusaha memperbaikinya semula, dan buat si isteri semoga kalian tabah dan sabar dalam menghadapi ujian alam rumah tangga.

Ketahui tips meningkat kebahagiaan rumah tangga dan hubungan suami isteri DI SINI.

Dapatkan e-baucar istimewa apabila Mama mengundi jenama barangan bayi dan keperluan ibu hamil kegemaran Mama di Motherhood Choice Awards 2022 hari ini!


Doa Selepas Makan Yang Sahih & Perlu Diamalkan Tanda Kesyukuran Kepada Allah SWT

Sebelum mula makan, kita akan membacakan kalimat ‘Bismillah’. Lalu, apabila telah selesai makan, kita juga akan membacakan sebaris doa sebagai tanda syukur kepada Allah.
Doa selepas makan sangat ringkas dan sangat senang untuk dihafal. Jadi, dalam artikel kali ini, Mama Siti nak kongsikan doa selepas makan dalam bahasa Arab.
Macam biasa, tak lengkap artikel doa-doa kita tanpa doa selepas makan dalam rumi. Paling penting, Mama Siti sertakan sekali makna doa yang dibaca. Tak ada lah kita terpinga-pinga kan apa yang kita baca tu.
Dua Doa Selepas Makan Yang Sahih Dari Rasulullah SAW
Doa Selepas Makan #1
الْحَمْدُ لِلَّهِ الَّذِيْ أَطْعَمَنِيْ هَذَا وَرَزَقَنِيْهِ مِنْ غَيْرِ حَوْلٍ مِنّيِ و َلاَ قُوَّةٍ
‘Alhamdullilahil lazhi ath’amani ha-dzha warozaqniihi min ghairi haulin minni wala quwwah ‘
Maksudnya: Segala puji bagi Allah yang memberi makan ini kepadaku dan yang memberi rezeki kepadaku tanpa daya dan kekuatanku.
(Hadis Riwayat At-Tirmidzi)

Doa Selepas Makan #2
الحَمْدُ لِلَّهِ الَّذِي كَفَانَا وَأَرْوَانَا ، غَيْرَ مَكْفِيٍ وَلاَ مَكْفُور
‘Alhamdullilahil lazhi kafaana waarwaana , ghaira makfiyyin wala makfur’
Maksudnya: Segala puji bagi Allah yang mencukupkan kami dan melegakan dahaga kami tanpa kami berasa cukup (iaitu kami sentiasa perlukan nikmat-nikmat Allah) dan tidak juga kufur nikmat.
(Hadis Riwayat Al-Bukhari)
Kenapa Tak Sama Macam Yang Kita Belajar Masa Kecil Dulu?
Kredit gambar: Orami
Baiklah, begini ya Mama. Mama Siti pun pernah amalkan doa makan yang diajarkan kita masa kecil dahulu. Suatu hari, Mama Siti terfikir “kenapa ada lebih dari satu doa makan? Yang mana satu yang sahih”
Oleh itu, Mama Siti buat rujukan dari individu yang terpercaya untuk mendapatkan jawapan. Prof Madya Dr Rozaimi Ramlee, seorang pakar hadis di Malaysia menjelaskan tentang status hadis doa selepas makan.
اَلْحَمْدُ ِللهِ الَّذِيْنَ اَطْعَمَنَا وَسَقَانَا وَجَعَلَنَا مِنَ الْمُسْلِمِيْنَ
“Alhamdu lillahhil-ladzi ath-amanaa wa saqaana waja’alanaa minal muslimiin”
Maksudnya: Segala puji bagi Allah yang memberi kami makan dan minum serta menjadikan kami muslim.
(Hadis Riwayat Abu Daud, At-Tirmidzi dan Ibnu Majah)
Hadis diatas dianggap lemah ataupun dhaif oleh ramai pakar hadis. Sebabnya terdapat banyak kelemahan dari segi sanadnya dan perawi hadis ini.
Daripada Pejabat Mufti Wilayah Persekutuan, apabila sesuatu hadis itu dhaif ada ulama’ yang membenarkan ianya diamalkan dan ada juga yang menegah.
Namun, dengan syarat-syarat tertentu maka sesuatu hadis dhaif itu dibolehkan.
Doa Selepas Makan Yang Mana Harus Kita Baca?
Alangkah baiknya kalau kita amalkan sesuatu yang datang dari sumber yang dipercayai. Lagipula, bab hadis ni kita tak boleh buat-buat pandai, kena rujuk daripada yang pakar.
Bukan kita tak tahu akibat mengamalkan hadis yang palsu, dhaif dan diragui.
Kredit gambar: Zulsegamat
Oleh itu, apa kata kita amalkan doa selepas makan yang sahih dari Rasulullah SAW iaitu;
الْحَمْدُ لِلَّهِ الَّذِيْ أَطْعَمَنِيْ هَذَا وَرَزَقَنِيْهِ مِنْ غَيْرِ حَوْلٍ مِنّيِ و َلاَ قُوَّةٍ
Dan satu lagi doa selepas makan ialah;
الحَمْدُ لِلَّهِ الَّذِي كَفَانَا وَأَرْوَانَا ، غَيْرَ مَكْفِيٍ وَلاَ مَكْفُور
Syukur, terjawab juga kan kemusykilan doa-doa selepas makan kita kali ini. Ayuh kita baca dan mula hafal sedikit demi sedikit doa tersebut.
Mama Siti sertakan sekali bacaan rumi dan makna doa selepas makan tadi. Harap dapat membantu Mama dan anak-anak.
Cuma, Mama Siti nak bagitahu sikit ni. Mama jangan kecil hati pulak ya. Sebenarnya dalam perkara bacaan doa dari sumber Al-Quran dan hadis, lebih elok kalau kita baca dengan bacaan bahasa Arab.
Sebabnya, terdapat mahraj atau tempat keluar bunyi yang unik dalam lahjah bahasa Arab berbanding bacaan rumi. Kalau belum pandai, tak apa tetapi jangan putus asa berusaha ya.  Jom baca doa sebelum tidur pula!

Tingkatkan amal ibadah lain dengan panduan dan bacaan yang betul seperti dikongsikan DI SINI.

Dapatkan e-baucar istimewa apabila Mama mengundi jenama barangan bayi dan keperluan ibu hamil kegemaran Mama di Motherhood Choice Awards 2022 hari ini!


Bacaan Doa Keluar Tandas & Sunnah Rasulullah SAW Apabila Keluar Dari Tandas

Tandas ialah tempat tinggal syaitan. Buktinya, Allah ada berkata tentang perkara ini dalam satu hadis sahih dari riwayat Bukhari.
“Ya Allah, Adam dan keturunannya Engkau beri tempat tinggal di bumi, maka berilah pula aku tempat tinggal,” kata Iblis
Allah swt berfirman: “Tempat tinggalmu adalah bilik air (bilik mandi atau jamban),”
(Hadis Riwayat Bukhari)
Sebab itulah, orang tua-tua kata tak elok lama-lama dalam tandas. Selesaikan hajat segera dan cepat-cepat keluar dari tandas.
Oleh itu, setiap kali keluar dari tandas, kita disarankan untuk baca doa seperti yang diajarkan oleh nabi kita, Nabi Muhammad SAW.
Doa Keluar Tandas

Kredit gambar: Indonesiainside.id
Doa keluar tandas ini diambil dari isteri baginda Aisyah R.A;
كَانَ النَّبِيُّ صَلَّى اللَّهُ عَلَيْهِ وَسَلَّمَ إذَا خَرَجَ مِنْ الْخَلَاءِ قَالَ :” غُفْرَانَكَعَنْ عَائِشَةَ، رضى الله عنها قَالَتْ كَانَ النَّبِيُّ صلى الله عليه وسلم إِذَا خَرَجَ مِنَ الْخَلاَءِ قَالَ  “غُفْرَانَك
Daripada Aisyah Radhiallahu ‘anha  berkata, sesungguhnya nabi Muhammad S.A.W apabila baginda keluar daripada tandas, baginda berkata “Aku memohon keampunan Mu (Ya Allah)”
 (Jami` at-Tirmidzi)
Doa Keluar Tandas Lengkap
Kredit gambar: Productnation
غُفْرَانَكَ الْحَمْدُ ِللهِ الَّذِىْ اَذْهَبَ عَنّى اْلاَذَى وَعَافَانِىْ
Ghuf ronaka. Alhamdulillahillazi azhaba a’nni aza wa ‘afani
Maksudnya: Aku memohon keampunan Mu (Ya Allah), segala puji bagi Allah yang telah menghilangkan dariku sesuatu yang menyakiti dan menyihatkan aku.
Adab Keluar Tandas
Keluar Dengan Kaki Kanan
Kredit gambar: Warta Kota
عَنْ عَائِشَةَ، قَالَتْ كَانَ النَّبِيُّ صلى الله عليه وسلم يُعْجِبُهُ التَّيَمُّنُ فِي تَنَعُّلِهِ وَتَرَجُّلِهِ وَطُهُورِهِ وَفِي شَأْنِهِ كُلِّهِ.
Maksudnya : “Daripada Aisyah Radhiyallahu Anha berkata, Rasulullah S.A.W sangat menyukai mendahulukan yang kanan ketika memakai sandal, ketika menyisir rambut dan ketika bersuci, juga dalam setiap perkara yang baik-baik”
(Hadis riwayat Bukhari dan Muslim)
Kenapakah keluar tandas dengan kaki kanan dikira sebagai perkara baik?
Sebabnya ialah kerana kita keluar dari tempat yang kotor dan menjadi tempat tinggal syaitan. Jadi, ia dianggap perkara baik kerana keluar dari tandas.
Selain itu, amalan berlama-lamaan di dalam tandas juga tidak digalakkan agar tidak terpedaya dengan tipu daya syaitan. Apabila kita meluangkan banyak masa di dalam tandas, khuatir jika perbuatan itu melalaikan kita terhadap Allah SWT.
Baca Doa Keluar Tandas
Amalan membaca doa selepas keluar tandas ialah sebagai usaha untuk mengelakkan diri dari gangguan syaitan yang menyesatkan manusia.
Sesungguhnya, syaitan tidak pernah lepa untuk menghasut anak Adam AS mengikut jejak langkah mereka.

Dalam Surah Al-Araf, ayat 16 hingga 17, syaitan ada bersumpah untuk menggoda manusia melakukan kejahatan. Syaitan akan mencuba dari setiap sudut untuk melalaikan manusia ke jalan Allah SWT.
Iblis menjawab, ‘Karena Engkau telah menghukumku tersesat, maka saya benar-benar akan (menghalang-halangi) mereka dari jalan-Mu yang lurus, kemudian saya akan mendatangi mereka dari muka dan dari belakang mereka, dari kanan dan dari kiri mereka. Dan Engkau tidak akan mendapati kebanyakan mereka bersyukur.
Lihatlah bagaimana Nabi Muhammad SAW mengingatkan kita agar tidak terjerumus ke dalam hasutan syaitan. Apabila masuk tandas, segera menyelesaikan urusan dan keluar dengan membaca doa.
Pernah ditanyakan kepada Aisyah R.A dari Sa’d bin Hisyam bertanyakan tentang akhlak Rasulullah SAW.
Lalu Aisyah menjawab dan bertanya kepadanya: “Apakah engkau tidak membaca al-Quran?” Sa’d menjawab: Bahkan aku membacanya. Lalu Aisyah berkata:
قَالَت : فَإِنَّ خُلُقَ نَبِيِّ اللَّهِ صَلَّى اللَّهُ عَلَيهِ وَسَلَّمَ كَانَ القُرآنَ
“Sesungguhnya akhlak Nabi itu adalah al-Quran”
(HR Muslim)
Disini Mama Siti ingin mengajak Mama untuk sama-sama membaca doa selepas keluar dari tandas. Bukan sahaja kita memohon keampunan dari Allah SWT tetapi juga kerana ingin mengikut akhlak baik Nabi SAW.
Untuk si kecil Mama pula, mulakan didik mereka doa keluar tandas ini sambil Mama mengajar mereka untuk ke tandas.

Tingkatkan amal ibadah lain dengan panduan dan bacaan yang betul seperti dikongsikan DI SINI.

Dapatkan e-baucar istimewa apabila Mama mengundi jenama barangan bayi dan keperluan ibu hamil kegemaran Mama di Motherhood Choice Awards 2022 hari ini!


“Wahai Allah, Bantulah Hamba Dengan Doa Istikharah Ini”

Dah belajar solat istikharah, doanya pula belum hafal. Macam mana ni Mama Siti?
Jom Mama Siti tolong Mama cara baca doa istikharah yang lengkap dengan rumi dan juga maksudnya ini.
Doa Istikharah
اللَّهُمَّ إِنِّيْ أَسْتَخِيْرُكَ بِعِلْمِكَ، وَأَسْتَقْدِرُكَ بِقُدْرَتِكَ، وَأَسْأَلُكَ مِنْ فَضْلِكَ الْعَظِيْمِ، فَإِنَّكَ تَقْدِرُ وَلاَ أَقْدِرُ، وَتَعْلَمُ وَلاَ أَعْلَمُ، وَأَنْتَ عَلاَّمُ الْغُيُوْبِ. اَللَّهُمَّ إِنْ كُنْتَ تَعْلَمُ أَنَّ هَذَا اْلأَمْرَ -وَيُسَمَّى حَاجَتَهُ- خَيْرٌ لِيْ فِيْ دِيْنِيْ وَمَعَاشِيْ وَعَاقِبَةِ أَمْرِيْ فَاقْدُرْهُ لِيْ وَيَسِّرْهُ لِيْ ثُمَّ بَارِكْ لِيْ فِيْهِ، وَإِنْ كُنْتَ تَعْلَمُ أَنَّ هَذَا اْلأَمْرَ شَرٌّ لِيْ فِيْ دِيْنِيْ وَمَعَاشِيْ وَعَاقِبَةِ أَمْرِيْ فَاصْرِفْهُ عَنِّيْ وَاصْرِفْنِيْ عَنْهُ وَاقْدُرْ لِيَ الْخَيْرَ حَيْثُ كَانَ ثُمَّ أَرْضِنِيْ بِهِ
Allahumma Innii Astakhiiruka bi’ilmika Wa Astaqdiruka BiqudrotikaWa As-aluka Min Fadhlikal AzhiimFainnaka Taqdiiru Wa Laa AqdiruWata’lamu Wa Laa A’lamuWa Anta ‘allaamul GhuyuubAllaahumma In Kunta Ta’lamu
Anna Haadzal Amro Khoirun Lii Fii Diinii Wa Ma’aasyii Wa ‘aaqibati AmriFaqdurhu lii Wayassirhu liiTsumma Baarikli FiihiWa In Kunta Ta’lamu
Anna Haadzal Amro Syarrun Lii Fii DiiniWa Ma’aasyii Wa ‘aaqibati AmriFashrifhu ‘annii Washrifnii ‘anhuWaqdur Liyal Khairahaytsu KaanaTsumma Aor Dhinii Bih

Maksudnya: Ya Allah, aku memohon agar memilih mana yang baik menurut Engkau ya Allah. Aku juga memohon diberikan kepastian dengan ketentuanMu dan aku memohon dengan kemurahanMu Tuhan yang Maha Agung.
Sesungguhnya Engkau Tuhan yang Berkuasa, sedangkan aku tidak tahu. Engkau Tuhan yang amat mengetahui segala sesuatu yang masih tersembunyi.
Ya Allah! Jika menurut pendapatMu urusan ini (sebutkan perkara tersebut) memberi kebaikan bagiku untuk agamaku, kehidupanku, dan pekerjaanku, maka takdirkanlah ia bagiku dan berkatilah ia padaku.
Jika menurut pengetahuanMu bahawa urusan ini (sebutkan perkara tersebut) memberi keburukan bagiku untuk agamaku, kehidupanku dan pekerjaanku, maka ku mohon agar Engkau jauhkan ia daripadaku dan kurniakanlah bagiku hanya kebaikan di mana sahaja aku berada.
Jadilah aku orang yang redha atas anugerahMu.
(Rekod Imam al-Bukhari)
Nak mudahkan lagi Mama ingat doa ni, Mama Siti sedia juga lantunan lagu.

Kredit gambar: Terengganu 11
Solat dan Doa Istikharah Untuk Siapa?
Kita akan diuji dengan pilihan-pilihan yang rumit dalam hidup kita. Bahkan kadang-kadang membuat pilihan yang kecil pun kita perlukan bantuan.
Allah SWT telah mengajar hamba-Nya apabila menghadapi keraguan dengan memilih dan mengerjakan solat Sunat Istikharah.
Kredit gambar: Pxhere
Imam Nawawi menyebut dalam karyanya al-Azkar bahawa solat Istikharah hukumnya adalah sunat dan sangat dianjurkan dalam semua perkara atau perkara yang mempunyai banyak pilihan. Ini berdasarkan  hadis Nabi Muhammad SAW dalam riwayat Jabir Ibn Abdullah RA bahawa Nabi SAW bersabda:
إذا هم أحد كم بالأمر فليركع ركعتين ثم ليقل: أللهم…
Maksudnya: “Jika di antara kamu hendak melakukan perkara/urusan, maka rukuklah (solatlah) dua rakaat, kemudian berdoa…”
(Riwayat al-Bukhari)
Bilakah Waktu Buat Solat Istikharah?
Kredit gambar: Pxhere
Tiada sekatan waktu untuk solat solat istikharah tetapi tidak dibenarkan solat sunat dalam waktu yang dilarang solat contohnya;
Waktu terbit matahari sehinggalah ia naik pada kadar segalah.Waktu istiwa’ (matahari rembang) sehingga gelincir matahari; kecuali pada hari Jumaat.Waktu senja sehingga terbenam matahari.Waktu selepas solat Subuh sehingga terbit matahari.Waktu selepas solat Asar sehingga terbenam matahari.
Semoga dengan membaca doa istikharah ini, Allah membimbing kita membuat keputusan yang baik untuk diri sendiri, orang sekeliling dan natijahnya di masa depan nanti.
Oh ya, Mama dan Papa bacalah doa istikharah ini beberapa kali ya, kerana selain Allah meminta kita berdoa, Dia juga melihat usaha kita. Dengan banyak doa yang kita panjatkan, harap-harap membantu hidup Mama nanti, insya allah.

Tingkatkan amal ibadah lain dengan panduan dan bacaan yang betul seperti dikongsikan DI SINI.

Dapatkan e-baucar istimewa apabila Mama mengundi jenama barangan bayi dan keperluan ibu hamil kegemaran Mama di Motherhood Choice Awards 2022 hari ini!